text:
Gakenke:Barashakisha uruhindu umukozi w’ikigo cya Irembo watorokanye amafaranga y’abaturage
Abaturage bo mu murenge wa Nemba mu Karere ka Gakenke, barasaba kurenganurwa bagahabwa serivise z’ubuvuzi, nyuma yuko batanze mituweri bifashishije urubuga rw’irembo bashyiriweho n’umurenge, umukozi warwo agatorokana amafaranga yose batanze.
Aba baturage bababajwe no kutivuriza kuri mituweri kandi barayishyuye, mu gihe uwo mukozi witwi Bayavuge Patrick, wakiriye ayo mafaranga ngo amaze ibyumweru bibiri atorotse, dore ko bari bitabiriye gahunda yo kwishyurira kuri urwo rubuga nyuma yo kubishishikarizwa n’ubuyobozi.
Abaturage bavuga ko batigeze bamenya umugambi w’uwo mukozi kuko hari abo atahaga n’inyemezabwishyu abandi akabaha udupapuro twandikishije ikaramu, akabizeza ko ibibazo byabo byakemutse ngo amafaranga yageze muri sisiteme.
Abo baturage bavuga ko batahaga bishimye biteguye kuzurizwa amakarita yabo ya mituweri ngo nyuma batungurwa no kujya kwivuza bagerayo bakirukanwa ngo ntibarishyura mituweri nkuko bamwe babitangarije Kigalitoday.
Karasanyi yagize ati “Narwaye ngeze kwa muganga bati nturishyura mituweri,kandi namaze gutanga ibihumbi 12 by’abantu bane,ubwo twishyuraga umukozi w’irembo yatwijeje ko dutangira kwivuza ko byatunganye none byatuyobeye”.
Turikumana we ati “Leta niyo yadusabye kwishyurira ku irembo turabyitabira turishyura, none turajya kwivuza bakadusubizayo ngo mituweri yararangiye kandi nkanjye nishyuye mukwa gatandatu, Leta itwishyurire isigare ikurikirana igisambo cyayo, abenshi turi kurembera mu rugo,Leta nitabare mu maguru mashya.”
Icyo kibazo cy’uyu mukozi w’Umurenge wa Nemba watorokanye amafaranga ya Mituweri z’abaturage gikomeje kuba ingorabahizi cyane ku barwayi bandikirwa imiti buri cyumweru bafite uburwayi bukomeye, bakavuga ko bishobora kubagiraho ingaruka zo kubura ubuzima mu gihe badahawe serivise z’ubuvuzi.
Mukashema agira ati “Mfata imiti buri kwezi kubera uburwa bukomeye mfite,none ndi kujya kwivuza bakanyirukana, nta miti ndi kubona kandi mfite ikarita y’uburwayi,ubu mfite impungenge ko nshobora gupfa kandi narishyuye mituweri,uwo mukozi ni uwabo ni bamwishyurire niba yatorotse ariko twivuze”.
Abaturage bagejeje iki kibazo ku muyobozi w’int6ara ya Amajyaruguru Gatabazi JMV, ubwo yabasuraga kuwa 8 Kanama 2018, avuga ko akizi ko kirimo gushakirwa umuti kandi ko kiri hafi gukemuka.
Uwitwa Frodonatha Ruriba, wo muri uyu murenge,avuga ko yagiye kwivuza ku kigo nderabuzima cya Nemba ashaka koherezwa mu bitaro (transfer), bamubwira ko atishyuye Mituweli, mu gihe we yari azi ko yishyuye.
Ruriba yagize ati “Naragiye ngo bampe transfer urabona mfite igisebe bakeka ko ari cancer ngo banyohereze i Butaro, basanga ntarishyuye, naratashye ubu ndi kuborera mu rugo kandi twarishyuye ay’umuryango wose, ahubwo ibi ni ibiki leta yadukoreye byo gutuma twishyura abatekamitwe?”
Undi nawe yagize ati “Twamaze kumva ko icyo kibazo gihari, batubaza nimero twahawe n’Irembo tukazibura; kuko uwo musore twamaraga kwishyura, twamubaza iyo nimero akatubwira ngo tube dutegereje, hari n’abo yajyaga ayoherereza kuri telefoni zabo, gusa njye yayimpaye muri message ariko arayisiba arambwira ngo nta kibazo byagezemo”
Nta mubare uzwi neza w’amafaranga yaba yarajyanywe n’uyu wari umukozi wa IREMBO, ikizwi ngo ni uko yatorotse.
Guverineri Gatabazi yavuze ko mu gihe bagikurikirana umukozi watorokanye amafaranga y’abaturage, bidakwiye kuba inzitizi zo guhabwa serivise z’ubuvuzi mu gihe bagaragaza ibimenyetso by’uko bishyuye.
Uyu muyobozi kandi asaba umunyamabanga nshingwabikorwa w’umurenge wa Nemba gufasha abaturage bakivuza mu gihe uwatorokanye amafaranga agishakishwa.
Guverineri Gatabazi yagize ati “Irembo ni ikigo gifite ubushobozi,ari n’ubuyobozi dufite izo nshingano zo gufasha abaturage,niyo mpamvu abaturage bishyuye bafite n’ikibigaragaza bagomba guhabwa serivise za mituweri, mu gihe irembo ritegereje kwishyura ayo mafaranga yatwawe n’umukozi wabo ugishakishwa”.
Yungamo ati “Twasabye umurenge ko ukurikirana ukamenya abarwaye bagahabwa impapuro zibemerera kuvurwa mu gihe hategerejwe ko amakarita yabo yuzuzwa.”
N’ubwo ibi byabayeho by’uyu mukozi w’umurenge watorokanye aya mafaranga ya mitweri z’abaturage bikaba imbogamizi mu kwivuza kwabo,akarere ka Gakenke ni kamwe mu gihugu gakunze kuza ku isonga mu turere tugira ubwitabire buri hejuru mu gutanga mituweri aho kuva mu kwezi kwa Kamena uyu mwaka karje ku mwanya wa mbere mu turere twose.
Yanditswe Habarurema Djamali


c: text/html

text:
Iyo uvuze gutera akabariro, benshi babifata nkaho ariho ubuzima bw’urukundo bushamikiye ariko ntibaba bari kure y’ukuri dore ko aho akabariro kadaterwa neza usanga uburyohe bw’umubano w’abashakanye buhinduka inzozi.
Akenshi usanga bamwe bahatiriza abandi bakihagararaho ugasanga sibyo ibintu biryoshye ahubwo bikagenda noneho byabiha kurushaho. Mu nyandiko dukesha urubuga rwa 7sur7.be, Dr Logan Levkoff atanga impamvu esheshatu zatuma umuntu abihirwa cyangwa ananirwa gutera akabariro.
1. Ushobora kuba utangira gutera akabariro utari witegura.
Kugirango ubashe gutera akabariro nkuko bikwiriye bisaba ko uba witeguye haba mu mutwe, mu marangamutima, no mu mubiri kugirango ube Wabasha kuryoherwa n’igikorwa nyirizina cyo gutera akabariro. Cyane cyane ku mugore, mbere yo kugera ku munezero wimbitse wo gutera akabariro bisaba cyane ko amaraso aba yatembereye neza mu gitsina ndetse no mu mabere ibyo akaba aribyo bitera ubuhehere mu myanya ndangagitsina ubwo noneho umugore akaba yiteguye kuba yatera akabariro. Ikibazo kivuka kuri benshi ni uko benshi binjira mu gikorwa nyirizina umubiri utari watanga uruhushya rwo kwinjira mu gikorwa cyo gutera akabariro. Usibye ku no kumugabo, ku mugore we ni ingenzi cyane kubanza gutegurwa bihagije mbere yo kwinjira mu gikorwa nyirizina.
2. Urumva usa n’uwicira urubanza
Kubera impamvu zitandukanye ushobora kuba wicira urubanza bitewe n’impamvu zitandukanye. Birashoboka ko kuba uri gukora iyo mibonano mpuzabitsina ubifata nk’icyaha bitewe n’impamvu zimyemerere yawe cyangwa se umuco wawe. Ushobora kuba wumva utisanzuye kuwo muri kumwe cyangwa ufite isoni imbere ye. Ibyo nabyo ntibiha umusanzu icyo gikorwa nyirizina. Mu mutwe wawe iyo harimo izindi ntekerezo zitanye no gutera akabariro biba bigoye kuba wagatera nk’uko bikwiriye ngo biryohe.
3. Uri gutera akabariro n’umuntu udakunze
Gutera akabariro bibagarirwa cyane n’urukundo. N’ubwo Umugabo 1 kuri 3 abana n’umugore adafitiye urukundo rukaze , ibyiyumviro by’urukundo iyo bibuze hagati y’abatera akabariro, icyo gikorwa ntikigenda neza.
Umuntu ukunze niwe uba wishimiye cyane kandi ukumva ukarushaho kumwifuza. Uwo udakunda biragoye cyane kumwirekurira no guharanira kumunezereza. Niba uwo muri guterana akabariro adatuma umwifuza kurushaho biragoye kunezerezwa nicyo gikorwa. Bishoboka ko mutera akabariro uri kwitekerereza ko umuryarya cyangwa we ari indyarya imbere yamaso yawe.
4. Ubona utari mwiza kuburyo waryoshya akabariro
Kumva ko utari mwiza imbere y’uwo muri kumwe. Birashoboka ko wumva uri munini, cyangwa ufite uruhu rubi. Ibyo nabyo byangiza uburyohe buba bwagashoboka mu kuryoshya akabariro.
5. Ufite umunaniro
Nubwo gutera akabariro neza byavura umunaniro, kuba unaniwe ntago biryoshya gutera akabariro. Ibyo abubatse bahura nabyo cyane dore ko noneho umugore unaniwe akenshi kubyuka kw’icyifuzo cye cyo gutera akabariro biba baitari hafi. Kuba wumva udashaka gutera akabariro rero ni ngombwa ko witegereza ukareba niba byaba badaterwa n’umunaniro umaranye iminsi.
6. Ushobora kuba ufite indwara
Indwara zitandukanye zishobora kwangiza ubushake bwo gutera akabariro. Ushobora kuba ufite ibibazo bya horomone(hormones) cyangwa ibindi bibazo by’uburwayi bw’umubiri. Bishobora kuba biterwa n’imiti wanyoye bityo iyo bikabije kubangama ni ingenzi kugana muganga
Video Abakobwa Beza
Impamvu esheshatu zishobora gutuma ubihirwa cyangwa unanirwa gutera akabariro
Iyo uvuze gutera akabariro, benshi babifata nkaho ariho ubuzima bw’urukundo bushamikiye ariko ntibaba bari kure y’ukuri dore ko aho akabariro kadaterwa neza usanga uburyohe bw’umubano w’abashakanye buhinduka inzozi.

robotstxt: allowed

filter: keep


text:
Yesu Kristo akiri mu isi yari afite abigishwa yatoranije bagera kuri 12 bagendanaga aho agiye hose,ari nabo igihe yari amaze gusubira mu ijuru bafashe iya mbere mu kumuhamya.Muri aba bigishwa rero harimo umwe witwaga Yuda Isikariyote wari ufite imyitwarire mibi iteye agahinda kuburyo ari nawe waje kugambanira Kristo.
Igitabo cyitwa “Amateka y’intumwa za Yesu n’urupfu zapfuye” kiradufasha gusobanukirwa n’imwe mu myitwarire y’uyu mwigishwa utangaje kuko ari nawe mwigishwa rukumbi utarahamagawe na Yesu kuko ariwe waje agasaba Yesu ko yakwemererwa kumukurikira(Luka 9 :58)
1.Yuda yari umujura
Uyu Yuda yari umucungamutungo w’intumwa.Nk’uwacungaga uwo mutungo yahoraga yiba kuri uwo mutungo kandi abigishwa bagenzi be ntibarabukwe.Kristo utagira icyo ahishwa yajyaga amwihererana kenshi akamwingingira kureka iyo ngeso yo kwiba ariko Yuda akabikomeza,kuburyo Yuda yabifataga nko kumutoteza.
2.Nta kintu yakoraga kitamufitiye inyungu
Nta kintu na kimwe Yuda yigeze atanga ku buntu akigomwe,iyo yafashaga abakene yacacaga ruhinganyuma ntawe umureba akisubiza ingurane yacyo mu ibanga.Igihe cyose yagiraga icyo akora cyangwa iyo yakoreshaga igihe cye mu ibwirizabutumwa yiyishyuraga amafaranga akomoka mu kigega yacungaga.Mu myumvire ye yatekerezaga ko ibikorwa bye bifite ubusobanuro butunganye,ariko mu maso y’Imana ari umujura
3.Yumvaga ko ari umunyabwenge kuruta abandi bigishwa
Ubwo Yuda Isikariyote yinjiraga mu itsinda ry’abigishwa ba Yesu,yabonaga iryo tsinda rigize amahirwe akomeye yo kwunguka umunyabwenge nkawe(intellectuel) kuko abandi yabonaga ari injiji.
4.Yuda yahoraga arangaza abigishwa akabakura mu byo Kristo yigishaga
Kurangaza abigishwa aberekeza ku cyubahiro n’ubutunzi bw’iyi si nibyo byarangaga Yuda.Mu buryo busa n’ubw’iyobokamana amagambo ya Yuda yabaga ari iknyuranyo n’aya Kristo.Impaka z’uwagombaga kuba mukuru mu itsinda zazanwaga na Yuda.
5.Kugambanira Kristo
Yuda Isikariyote ,imyitwarirer ye mibi yatumye birangira agambaniye Yesu ku kiguzi cy’ibice by’ifeza mirongo itatu bityo aba ashoje ubuhanuzi bwavugaga ko uzamugambanira arutwa n’inda yavuyemo(Mariko 14 :21).
Nubwo aba bigishwa bari cumi na babiri ntibivuga ko aribo bigishwa yagiraga gusa kuko Yesu yari afite abigishwa benshi gusa aba 12 baragendanaga aho agiye hose,harimo nuyu Yuda Isikariyote wamugambaniye.


text:
Kamonyi: Intore ziri kurugerero zashoje icyiciro cya mbere cy’urugerero
Abanyeshuri barangije amashuri yisumbuye bari kurugerero mu murenge wa Rugarika muri Kamonyi barishimira kuba mu itorero.
Urubyiruko rw’abahungu n’abakobwa barangije amashuri yisumbuye, nyuma yo kuva mu itorero bakajya ku rugerero, barishimira ibyo bamaze kungukira ku kuba mu itorero.
Uru rubyiruko ruvuga ko mbere hari ibikorwa byinshi rutahaga agaciro ndetse hamwe bakumva ko bitanabarebaga, aho bagiriye mu itorero bakavayo bajya ku rugerero ubu bakaba bakora ibikorwa bitandukanye bijyanye n’imihigo bahize ubwo bari mu itorero bavuga ko bungutse byinshi.
Nyinawabashambo Diane, umunyeshuri warangije amashuri yisumbuye, ari mu ntore z’Inkomezabigwi z’umurenge wa Rugarika, kuri we ngo nyuma yo kujya mu itorero hari byinshi abona yahindutseho kandi bimuganisha aheza.
Diane agira ati” mbere yo kuza mu itorero, hari byinshi numvaga bitandeba kandi bijyanye n’iterambere ry’igihugu cyanjye, numvaga ko nk’umuganda utandeba mugihe ababyeyi banjye bagiyeyo, hari ibikorwa byinshi ntahaga agaciro, hari byinshi nk’urubyiruko twihunza nyamara ari twe bambere twakagombye kuba tunabyigisha abandi”.
uru rubyiruko rwo mu murenge wa Rugarika ari naho hashorejwe icyiciro cyambere cy’urugerero ku rwego rw’akarere muri rusange, bavuga ko imihigo myinshi muyo bari bahize bari mu itorero imyinshi bayesheje kandi kurugero rushimishije.
Bimwe mubikorwa bakoze byari mu mihigo bahize birimo; kubaka uturima tw’Igikoni kandi byarakozwe ku miryango 12, bateye ibiti bisaga 1500 mu 1800 bari bahize, bakoze urutonde rw’abaturage bararana n’amatungo kandi byarakozwe, bakanguriye abaturage kwitabira gukoresha Mituweli kandi ngo byarakozwe neza igipimo kirazamuka ugereranije na mbere.
Ibindi byakozwe n’uru rubyiruko, birimo kubarura abana batari mu mashuri, bakoze ubukangurambaga ku kwitabira umugoroba w’ababyeyi, bafashije abaturage mu kumenyekanisha imisoro kandi bigakorwa k’ubuntu, bakanguriye kandi abaturage kwirinda indwara z’ibyorezo hamwe no kwirinda maraliya n’izindi ndwara aho ubwabo bakoze ibikorwa byo gutema ibihuru no gusiba ibinogo birekamo amazi byakwihishamo imibu.
Samuel Majyambere, umuyobozi w’akarere w’umusigire washoje iki cyiciro, yabwiye izi ntore ko ibikorwa bakorera mu itorero bibubakira ubushobozi mu mibereho yabo n’imirimo itandukanye ndetse no mu myitwarire ikwiye kuranga intore.
Yibukije kandi uru rubyiruko kugira imyitwarire iboneye, kuba urugero rwiza aho banyura, gukomeza gufasha igihugu gutera imbere bigisha kandi bahugura abaturage muri byose
Mugirasoni Chantal, Umutahira w’intore mu karere ka Kamonyi, avugana n’intyoza.com yavuze ko bishimira ibikorwa izi ntore zakoze muri iki gihembwe cyambere zimaze kurugerero, ngo byerekana ko imbaraga zabo bazishyize hamwe zibasha gukora byinshi byiza kandi bakageza igihugu ku iterambere rirambye.
Abanyeshuri bose barangije amashuri yisumbuye, twibutse ko hose mubice by’Igihugu bagiye mu itorero ndetse nyuma yo gusoza itorero bakaba bari ku rugerero aho bakora ibikorwa bitandukanye byo kubaka igihugu bazarangiza mu kwezi kwa gatandatu k’uyu mwaka wa 2016.
Munyaneza Theogene / intyoza.com


text:
Inkuru ya Rwaka Gaston
Umuhanzi w’ umunyarwanda Nzamwita Jordy wibanda cyane kuri Rap yatangaje ko azanye imbaraga ndetse n’ impinduka mu njyana ya Hip –Hop aho avuga ko igihe cye ari iki ndetse akanemeza ko nta mbongamizi abona bitewe n’ igihe yamaze ategura kwinjira muri muzika.
Iyi ntero ivuga ko Jordy agiye kuzana agashya muri Hip –Hop nshya (newschool) yayishimangiye ubwo yakoranaga ikiganiro n’ umunyamakuru w’ imyidagaduro wa Pressbox.
Mbere y’ uko Pressbox yinjira mu kiganiro bwite n’ umuraperi Jordy
Nzabamwita uyu muhanzi yabanjije kuyishikiriza indirimbo ye iri mu njyana ya Hip –Hop icuranzwe mu mu buryo butuje , ikora ku mutima ndetse ikoranywe ubuhanga iri mu rurimi rw’ icyongereza.
Iyo ndirimbo yayise” Your Love” Tugenekereje mu Kinyarwanda “ Urukundo Rwawe” ni indirimbo y’ urukundo aho Jordy yishyira mu mwanya w’ umuhungu uri gutera umukobwa imitoma ariko mu buryo nyamuhungu yizeza umukobwa paradizo hano mu
isi {Nk’ uko bikunze kuba}.
Jordy yakomeje kandi gutangaza ko iyi njyana ya Hip-Hop yayihisemo bitewe n’ uko asanga ari uburyo bwiza yisanzuyemo kandi ashobora gutanga ubutumwa buri ku mutima kandi asangiye n’ abantu benshi harimo n’ abo mu rugero cyangwa se urungano rwe.
Ati” Ntabwo twahora turirimba amaganya nubwo isi turimo itoroshye n’ agato nizera rero ko mu buhanzi bwanjye nkwiriye guha imbaraga nyinshi ibyiza bindimo kurusha gufasha abantu kubabara no guherenywa n’ agahinda, ibyo rero bigomba kugaragarira mu kwamamaza urukundo mu nzira zose”.
Ku musozo w’ ikiganiro kigufi , umuraperi N.Jordy yagiranye na Pressbox.rw yakomeje kuvuga ko afite imishinga myinshi ndetse yose igamije gusangiza abatuye isi inganzo ye.
Gukora indirimbo ni ukuvuga amajwi yazo ajyanye n’ amashusho, gutegura ibitaramo by’ imbaturabugabo hirya no hino ku isi ariko ahereye mu Rwanda ndetse no kubyamamaza mu bitangazamakuru ni bimwe mu bikorwa N.Jordy ateganya gukora mu gihe cyose Imana ikimutije ubugingo n’ impagarike.


text:
ADEPR yimirije imbere impinduka zikomeye
ADEPR yatangaje abashumba bashya bagiye kuyobora indembo icyenda ziyigize biganjemo abashya muri izi nshingano, ni mu gihe iri torero riri mu gihe gikomeye cy’amavugurura.
Gushyirwaho kw’aba bashumba bashya kuje nyuma y’amezi abiri hakozwe impinduka mu Ndembo zigize ADEPR. Ku wa 23 Ukuboza 2020 ni bwo ubuyobozi bw’itorero bwari bwatangaje ikurwaho ry’amatorero y’uturere yari asanzwe ari 30 ndetse indembo zari zisanzwe ari eshanu ziraseswa, hashyirwaho icyenda.
Iki icyemezo cyafashwe gishingiye ku ibaruwa y’Urwego rw’Igihugu rw’Imiyoborere, RGB, ishyiraho Komite nshya y’Inzibacyuho muri ADEPR ifite inshingano zo kuvugurura iri torero mu ngeri zitandukanye z’imiyoborere.
Mu itangazo ryasinyweho n’Umuvugizi wa ADEPR, Pasiteri Ndayizeye Isaïe, kuri uyu wa 21 Gashyantare 2021, rivuga ko Komite y’Inzibacyuho yashyizeho abashumba bashya.
Abashyizweho biganjemo abakiri bato mu myaka ugereranyije n’abasanzwe bajya muri iyi myanya kuva mu myaka yo hambere.
abashumba bahawe kuyobora indembo nshya za ADEPR:
Ururembo rwa Kigali: Rugizwe n’iryahoze ari Itorero ry’Akarere rya Nyarugenge, Gasabo na Kicukiro: Pasteur Rurangwa Valentin
Ururembo rwa Gicumbi: Rugizwe n’iryahoze ari Itorero ry’Akarere rya Gicumbi na Rulindo: Pasteur Habyarimana Vedaste
Ururembo rwa Muhoza: Rugizwe n’iryahoze ari Itorero ry’Akarere rya Musanze, Burera na Gakenke: Pasteur Safari Wilson
Ururembo rwa Gihundwe: Rugizwe n’iryahoze ari Itorero ry’Akarere rya Nyamasheke, Karongi na Rusizi: Pasteur Nsabayesu Aimable
Ururembo rwa Huye: Rugizwe n’iryahoze ari Itorero ry’Akarere rya Huye, Gisagara, Nyamagabe na Nyaruguru: Pasteur Ndayishimiye Tharcisse
Ururembo rwa Rubavu: Rugizwe n’iryahoze ari Itorero ry’Akarere rya Rubavu, Rutsiro, Ngororero na Nyabihu: Pasteur Uwambaje Emmanuel
Ururembo rwa Ngoma: Rugizwe n’iryahoze ari Itorero ry’Akarere rya Kirehe, Rwamagana, Ngoma na Bugesera: Pasteur Kananga Emmanuel
Ururembo rwa Nyagatare: Rugizwe n’iryahoze ari Itorero ry’Akarere rya Nyagatare, Gatsibo na Kayonza: Pasteur Bizimana Jean Baptiste
Ururembo rwa Nyabisindu: Rugizwe n’iryahoze ari Itorero ry’Akarere rya Kamonyi, Muhanga, Ruhango na Nyanza: Pasteur Nimuragire Jean Marie Vianney
Kuva ku itariki ya 8 Ukwakira 2020, ADEPR iyobowe na Pasiteri Ndayizeye Isaïe; yungirijwe na Pasiteri Rutagarama Eugène; Umuyobozi Nshingwabikorwa, Pasiteri Budigiri Herman; Umuyobozi ushinzwe Umutungo, Imari n’Imishinga, Umuhoza Aurélie n’Umuyobozi ushinzwe Abakozi n’Ubutegetsi, Gatesi Vestine.
Itorero rya ADEPR rimaze imyaka irenga 81 rikorera mu Rwanda; kuri ubu abayoboke baryo barenga miliyoni ebyiri imbere mu gihugu.
Mporebuke Noel


text:
Uyu mwarimu wigisha mu Ishuri Nderabarezi rya Rubengera mu Karere ka Karongi, mu mfashanyigisho asangiza bagenzi be yibanda ku masomo agenewe abana b’incuke n’ajyanye n’ubugeni n’ubukorikori.
Yagize ati “Ntegura isomo, nkaryigisha nifata amashusho nanerekana ibikoresho byakwifashishwa mu kuryigisha, nkanagaragaza imikoro y’ingenzi yafasha umurezi kumvikanisha isomo ari kwigisha.”
Mu gutegura imfashanyigisho, Habimana yifashisha ibikoresho birimo imifuka n’impapuro. Avuga ko iki gitekerezo yakigize nyuma yo kubona ko mu Rwanda hari abarimu bigisha mu mashuri y’incuke batarize kwigisha.
Habimana umaze imyaka itandatu afatanya n’Urwego rw’Igihugu rushinzwe Uburezi bw’Ibanze, REB, kwandika ibitabo no gutegura integanyanyisho, amaze guhabwa ibikombe bibiri bitewe n’uruhare agira mu gufasha bagenzi gutanga uburezi bufite ireme.
Agira ati “Turacyafite umubare muke w’abarimu basobanukiwe neza ibijyanye n’uburezi bw’incuke ndetse n’amasomo y’ubugeni n’ubukorikori. Intego yanjye ni ugufasha bagenzi banjye gutanga uburezi bufite ireme.”
Mwarimu Habimana asanzwe yifashishwa na REB mu guhugura abarimu mu bijyanye no gukora imfashanyigisho ndetse yanafashije iki kigo mu itegurwa ry’integanyanyigisho ishingiye ku bushobozi.
Agira ati “Mwarimu igihe ategura isomo akwiye kwibanda ku buzima bwa buri munsi umwana abayemo kandi iryo somo rikaba riha umunyeshuri umwanya uhagije wo gukora, ntabe ari mwarimu ukora gusa. Abanyeshuri bakunda kwiga bakora, bishimisha, kuko ibishimisha umwana bimufasha kumva isomo vuba.”
Mu 2017, uyu mwarimu yahawe igikombe nk’umwe mu bari bahagarariye TTC Rubengera mu marushanwa yo guhanga udushya. Icyo gihe yari yakoze imfashanyigisho ikomatanyije yise ‘Ityazo’. Iyi mfashanyigisho yari igishushanyo gikubiyemo ubuzima bwose bw’igihugu ku buryo mwarimu ayereka abanyeshuri akababaza icyo babonye kuri icyo gishushanyo akabona aho ahera abasobanurira.
Mu 2020, nabwo Habimana yahawe igikombe ku rwego rw’Intara y’Iburengerazuba, mu marushanwa yiswe ‘Innovation mu Burezi’. Icyo gihe yari yakoze imfashanyigisho yereka abarimu uko bakwiye kwigisha isomo ry’imibumbe igaragiye izuba.
Amashusho yigisha abarimu uburyo bwiza bwo gutegura imfashanyigisho uyu mwarimu ayashyira kuri Channel ya YouTube yitwa ‘Zoom eye TV’. Avuga ko intego ye ari ugufasha bagenzi be gutanga ubumenyi bufite ireme.
source : https://ift.tt/3AbIk9z


text:
Category Archives: Amakuru muri CEP
Chorali Gilgal yahembuye imitima yabitabiriye igiterane k’ivugabutumwa mu itorero ry’akarere rya Ngoma.
Kuri iki cyumweru tariki ya 2 Gashyantare 2020 ,Korari Gilgal ikorera umurimo w’Imana muri CEP –UR NYARUGENGE mu muryango w’abanyeshuri b’abapentecote biga muri kaminuza y’u Rwanda ishami rya Nyarugenge yagiriye urugendo ry’ ivugabutumwa mu rurembo rw’intara y’iburasirazuba mu itorero ry’akarere
UMUKRISTO N’IMYIDAGADURO
Muri iki cyumweru guhera taliki ya 17-12-2019 ,itsinda rya Cell coordination ribarizwa muri CEP-UR NYARUGENGE ryaduteguriye inyigisho ifite intego ivuga KU MUKRISTO N’IMYIDAGADURO,iboneka mu 1 Abakorinto 6 12 Byose ndabyemererwa, nyamara ibingirira akamaro si byose. Byose ndabyemererwa ariko sinzategekwa n’ikintu
Ese Gilgal Evangelical Tour ni iki? Imanaze iki?
Kuri uyu wa 12/08/2018, Korari Gilgal ikorera umurimo w’Imana muri CEP UR NYARUGENGE,yagiriye urugendo rw’ivugabutumwa muri Paruwasi ya ADEPR shyorongi.Uru rugendo rw’ivugabutumwa ruri mungendo iyi korari yita Gilgal evangelical Tour. Wakibaza” Gilgal evangelical Tour”ni iki?
Kwizera by Pst Zigirinshuti Michel (Icyumweru cy’aba finaliste)
Ni cyo gituma mwishima, nubwo ahari mukwiriye kumara igihe gito mubabazwa n’ibibagerageza byinshi, kugira ngo kwizera kwanyu kugaragare ko kurusha izahabu igiciro cyinshi (kandi izahabu nubwo ishira igeragereshwa umuriro), kandi kugira ngo kwizera kwanyu kugaragare ko ari uk’ukuri, amaherezo
Hari icyo Yesu yakora ku mvune n’ibikomere watewe n’amateka n’ibihe by’umubabaro wanyuzemo by E.v KANZAYIRE Denyse
Ntibikabeho yuko nabemerera ngo muvuze ibitunganye, Kugeza ubwo nzapfa sinzikuraho kuba inyangamugayo. 6“Gukiranuka kwanjye ndagukomeje ntabwo nzakurekura, Ntabwo umutima wanjye uzagira icyo unshinja nkiriho.(Yobu 27:3-6)
Inyungu n’umumaro w’Ibyanditwe byera (Bibiliya) By Musanganya Jean
Mariko12:24-26 24Yesu arabasubiza ati “Aho si cyo gituma muyoba, kuko mutamenya ibyanditswe cyangwa ubushobozi bw’Imana? 25Mu izuka ntibarongora kandi ntibashyingirwa, ahubwo bamera nk’abamarayika bo mu ijuru.
Gucungurwa kwacu abakijijwe by Pastor Uwambaje Emmanuel
Kandi ubwo uwo mwambaza mumwita So, ari ucira umuntu wese urubanza rukwiriye ibyo yakoze ntarobanure ku butoni, mumare iminsi y’ubusuhuke bwanyu mutinya. 18Kuko muzi yuko ibyo mwacungujwe ngo muve mu ngeso zanyu zitagira umumaro mwatojwe na ba sekuruza banyu, atari ibyangirika
Kugira ngo ubukwe butahe busaba abantu batatu(Umuranga umukwe umugeni) by Ev. Karambayire clemat
Uwo umugeni asanga ni we mukwe, kandi umuranga iyo ahagaze iruhande rw’umukwe amwumva anezezwa n’ijwi rye. None uwo munezero wanjye mwinshi cyane urasohoye. Yohana, 3:29. Mugihe cya cyera kugira ngo ubukwe butahe byasabaga kuba bariya bantu 3.Inshingano z’umuranga byabaga arukujya guhuza umukwe
Inshamake y’uburyo Imana yabanye na korali Gilgal Byumba
Mu masaha asatira saa moya za mugitondo nibwo choral GILGAL yari ihagurutse muri campus ya nyarugenge aho ikorera umurimo yerekeza k’umudugudu wa kamitsinga muri paroisse ya byumba itorero ry’akarere rya gicumbi. Nubwo habura nk’iminota 15 ngo basesekare ibyumba imodoka imwe
Elim worship team ihishiye byinshi abakunzi b’indirimbo ziramya Imana
Elim worship team ni umutwe w’abaririmbyi mundirimbo zo kuramya Imana. Ikorera umurimo muri CEP UR Nyarugenge kurubu igiye kwinjira muruhando rw’ama worship team afite indirimbo bihimbiye zabo nkuko bigaragara mu ntego zabo zimyaka itanu.Si ukuzirimba bo ubwabo gusa ahubwo bifuza
ABIZERA BASHYA BAKIRIWE MURI CEP UR NYARUGENGE
Imana ni nziza kandi iratangaje,ikurikirana umurimo wayo ahantu hose abantu bayo bawukorera,kandi ntihwema gukura abantu bayo mu bubata bwa Satani ahubwo abayemereye bose bakayisanga irabakiza,kandi uwo waba uriwe wese muri iyi Si Imana aho irahagukiriza uko niko kuri nkuko byagaragaye
NIGUTE UMUNTU AKIZWA, ESE BIMAZE IKI GUKIZWA?
Mubuzima bwa burimunsi umuntu wese yifuza gukora cyane kugirango imibereho ye imere neza maze bamwe na bamwe bamara gukora bagasaba Imana ko yaba mubyabo bakoze kugirango bigende neza.Ariko nubwo hari nabo bigenda neza batasenze haribyo batabona !imwe mu impamvu ikomeye
KUREMWAMO UMUTIMA W’IHUMURE
Healing and reconciliation commission(abakozi bashinzwe isanamitima n’ubwiyunge0,niitsinda rikorera umurimo w’Imana muri CEP UR NYARUNGE rishinzwe gufatanya n’Imana komora ndetse no kugarura ubwiyunge muri CEP nk’umuryango wabanyeshuri bo muri kaminiza basengera mu itorero rya ADEPR mu Rwanda.guhera kuwa 18/04/2016 kugeza 24/04/2016,cyari
BYARI IBYISHIMO BIDASANZWE MURI KORALI GILGAL
Kuri uyu wa gatandatu tariki 23/04/2016 muri korali Gilgal ni ibyishimo bidasanzwe. Abaposte baririmbye muri gilgal nabo baje ndetse nabaririmbyi bose ba Gilgal muri rusange bose ni byishimo. Ntayindi mpamvu rero bari bishimiye ‘Gilgal day’ akaba ari umunsi ngaruka
Gilgal yateye abantu inyota yo gushaka ubwami bw’Imana.
Kuri iki cyumweru kuwa 27/03/2016 ubwo abafinalist basozaga icyumeru cya bahariwe nyuma yayo materaniro korali Gilgal yahise ijya murugendo rw’ivugabutumwa muri CEP UR Rubirizi aho urugendo rutababereye rurerure kubera ibihe byiza bagiriye mu modoka.
Umurimo w’ Imana urimo gukomeza kwaguka muri Korali Gilgal
‘’Ese bakundwa duceceke? Oya ntituzaceceka!’’ Aya ni amwe mu magambo akoreshwa cyane muri korali gilgal bashaka kugaragaza imbaraga no gukomera kw’ Imana, aha baba bashingiye cyane kububyo Imana yagiye ibana nabo
Impfura za abafinalist ba CEP UR Nyarugenge mucyumweru cyabahariwe
Kuncuro ya mbere mu izina rishya mu kirango gishya ndetse namwe mumabwiriza mashya(new status) CEP UR Nyarugenge umuryango ugizwe n’abanyeshuri biga muri UR Nyarugenge campus ukaba umaze icyumweru kimwe uhinduye amazina ndetse nibirango bimwe byayirangaga dore ko yari isanzwe yitwa
ELIM Worship team mu rugendo rw’ ivugabutumwa
Kuri uyu munsi tariki 20/03/2016, ku isaha ya saa 13h30’, nibwo ELIM worship team rimwe mu matsinda y’ivugabutumwa akorera umurimo w’ Imana muri CEP UR Nyarugenge,
IZINA CEP/KIST-KHI N’IBIRANGO BIGENDANYE NARYO BYABAYE AMATEKA…
Kubwiganze bw’amajwi hemejwe itegeko rishya muri CEPKIST-KHI
Kubwiganze bw’amajwi hemejwe itegeko rishya muri CEPKIST-KHI Kuri iki cyumweru tariki 06/03/2016,Inama rusange y’abanyamuryango ba CEP KIST KHI yatoye itegeko rishya (status)rigenga umuryango ku ijanisha rya 96%.


text:
05/04/2017, yanditswe na Jean-Claude Mulindahabi
Ubutegetsi bwari bwarihaye umuhigo wo guhaza ibigo by’amashuri, kugira ngo abana bige neza batavunitse, batanahangayitse. Uyu muhigo ntiwagezweho. Mu gihe bimwe mu bigo by’amashuri na ho hakomeje kuvugwa inzara, Minisitiri w’Intebe Anastase Murekezi arakina ku mubyimba ababyeyi ngo umuti w’inzara mu mashuri ngo ni uko ibigo abana babo bigamo byabaha akazi ngo bagasimbura abasanzwe bakoramo, bityo ngo bakabona ikibatunga! None se abasanzwe bakoramo bo ntibashobora kuba bafite abana biga. Ese n’aho batabagira, bo ntibakeneye ako kazi, ntibakeneye se ikibatunga, bo ntibakeneye kubaho? Uwo koko ni wo muti Minisitiri w’Intebe atanga ku kibazo cy’inzara mu mashuri? Mushobora kubyumva mu nkuru iri munsi hano:
Kuba hari inzara mu bigo by’amashuri, ni uko hari n’inzara mu gihugu. Iyi nzara yatangiye kwigaragaza by’umwihariko mu w’2013 nk’uko abaturage babitangarije Radiyo Ijwi ry’Amerika (VOA). Ni inzara yaje yiyongera ku bukene bwugarije abanyarwanda. Nubwo bamwe mu bategetsi bahakana iyo nzara kandi abaturage bo bari gutabaza, icyo batigeze bahakana ni uko hari ubusumbane bukabije cyane hagati y’abakene n’abakize kandi abafite igice kinini cy’ubukungu babarirwa ku ntoki. Ibi na Perezida Kagame ubwe yabyibukije bagenzi bategekana mu mezi ashize. Mu mvugo bavuga ko bidakwiye ariko mu ngiro ntibijya mu bikorwa. Inzara yahereye mu ntara y’iburasirazuba, bukeye yumvikana mu majyaruguru, hari hasanzwe hera hagasagurira n’amasoko yo mu Rwanda, none no mu ntara y’amajyepfo barataka.
Nyaruguru (mu ntara y’amajyepfo), abaturage bari kumwe n’abayobozi babo baganiriye na Radio Flash FM. Icyagaragaye nk’uko mugiye kubyiyumvira ni ukuntu abenegihugu bavuga ko barya rimwe ku munsi cyangwa na bwo ntibabibone, bagasobanura ko inzara imaze kubazahaza ku buryo ingo nyinshi zikubitira abana kuryama, nyamara abayobozi babo, aho kumva ubukana bw’ikibazo, bakabashinyagurira bababwira ngo none se ko ntawananutse, ubwo iyo nzara iragaragazwa n’iki?
Ikintu gitangaje kandi kigoye kumvikana ni ukuntu abategetsi batanga ibisubizo bidafite aho bihuriye n’imiterere y’ikibazo cy’inzara. Nk’uko byagaragaye hejuru, Minisitiri w’Intebe Murekezi ubwira ababyeyi ko bazahabwa akazi mu bigo by’amashuri. Ibi ni nko kwikiza abaturage yabwiraga; kuko ni ibintu bidashoboka, cyane cyane ko ibyo bigo bisanganywe abakozi, kandi ntabwo ababyeyi bose babonamo akazi. Ibyo bigo na byo ntibyigeze bivuga ko bikeneye abandi bakozi. Mu bintu biteza inzara n’ubukene mu gihugu nk’u Rwanda muri iki gihe, harimo imiterere ya politiki y’ubuhinzi. Ko Minisitiri w’Intebe ari impuguke muri uru rwego rw’ubuhinzi, akaba na byo yarabyize, bishoboka bite ko atanga igisubizo nk’icyo tubonye hejuru? Aho, ntiyaba ari Minisitiri w’Intebe ku izina, akaba adashobora gufata ingamba nk’uko yabyize? Mu Rwanda, hari impuguke zindi zize iby’ubuhinzi ndetse hanarimo, inararibonye. Kuki ubutegetsi butaziha uburyo bwo gushyira mu bikorwa ubumenyi bwazo? Hari n’abibaza niba abategetsi bafite ubushake bwo gukemura iki kibazo. Kubera kutabona igisubizo, abandi bakanivugira ko nta ho bitaniye no gushonjesha abantu.
Igihugu icyo ari cyo cyose gishobora kugwa mu bihe bibi, hagatera inzara. Iyo bigenze gutyo, hari imiryango mpuzamahanga (nka PAM, Programme alimentaire mondial) igoboka abafite inzara ikabaha imfashanyo y’ibiribwa. Ntibyumvikana ukuntu abategetsi b’u Rwanda babaye nk’abirarira, aho kwakira abaturage iyo mfashanyo mu maguru mashya, bamwe bakavuga ko nta nzara iri mu gihugu. Perezida Kagame we, yageze ubwo avuga ko bari bakwiye kumuha amafaranga, ngo aho gutanga ibiribwa. Ibi yabivugaga, asobanura ngo mu Rwanda bari kujya bagura ibiribwa mu karere kejeje bakabijyana aho barumbije; nyamara ikibazo cy’inzara nk’uko byagaragaye hariya hejuru, cyageze hirya no hino mu gihugu.
Abaturage ubwabo, ni bo bivugira ko kurwanya iriya nzara bishoboka. Abanyarwanda bivugira ko icyabazahaje ari ukubahatira guhinga igihingwa kitabatungira umuryango, bakaba batagifite uburenganzira bwo guhinga ibishobora kubatunga, kubahaza no gusagurira amasoko; ibi akaba ari na byo byabavana mu bukene. Abahinzi bavuga ko ikintu cyongereye ubukana bw’inzara ari uko bamwe bambuwe ibishanga byabafashaga guhangana n’ibihe by’izuba rikabije. Bakaba basaba ko basubizwa ibyo bishanga. U Rwanda rwahuye n’ibihe by’izuba ryinshi mu bihe bishize, ku buryo iyo abahinzi babasha guhinga muri ibyo bishanga, byari kuramira benshi.
Mu rwego rw’impuguke, ibigo by’ubushakashatsi mu by’ubuhinzi bikwiye kwiyongera kandi bigahabwa ubushobozi, ndetse politiki mu by’ubuhinzi ikemera gushyira mu bikorwa ibivuye mu byemezo by’inzobere zo muri ibyo bigo. Impuguke nk’izo, ni zo zigaragaza imbuto nziza z’ubuhinzi n’uturere zishobora kweramo kandi zigashyira ahabona uburyo bwo guhinga butanga umusaruro utubutse. Muri iki gihe, zimwe mu mbuto zihingwa, zitumizwa hanze, zimwe zigurwa mu bihugu bituranye n’u Rwanda. Mu myaka yashize, icyaro ni cyo cyagemuraga ibiribwa mu migi, none uyu munsi, abaturage bivugira ko basigaye bategereza ibiribwa bivuye mu mugi. Ntabwo byoroheye abenegihugu. Abategetsi bari bakwiye kwita kuri iki kibazo ku buryo bwihutirwa.
Iyo witegereje, akarere u Rwanda ruherereyemo, ni ahantu hashobora kwera imyaka. Na ko ni akarere kabereye ubuhinzi n’ubworozi. Ntawakagereranya n’igice cy’Afurika usanga kirimo ubutayu. U Rwanda rufite ibihe bine mu mwaka, usanga biberanye n’ubuhinzi. Umuhindo (kuva muri Nzeli kugeza mu kwezi k’Ukuboza), habamo igihe cy’imvura iringaniye; Urugaryi (kuva muri Mutarama kugeza mu ntangiriro za Werurwe) Izuba riringaniye ritabuza imyaka gukura; Itumba (kuva mu mpera za Werurwe, kugeza muri Gicurasi) hagwamo imvura ihagije bigatuma imyaka ikenera amazi menshi no gutohera igubwa neza; Impeshyi (kuva muri Kamena kugeza muri Kanama) ni gihe cy’umucyo n’izuba, akenshi abanyarwanda babaga bamaze kweza, bari gusarura no guhungika imyaka. Uretse kugwirirwa n’ibihe bidasanzwe bitunguranye kandi bikamara igihe, ku munsi wa none, u Rwanda ntirwakabaye rurimo inzara. Ikindi ni uko abanyarwanda babashije kweza imyaka ibahagije, nta gushidikanya, n’ubukene bwagabanuka.


text:
Iyo umwana ari kubyiruka akenshi ababyeyi bagira impungenge ko umwana wabo yatangira gukundana, ndetse bikaba byamuviramo kugira ibibazo bikomeye mu buzima. Ese nk’umubyeyi ni izihe nama wagira umwana wawe ugeze mu myaka yashobora gutangira gukundana ?
Nibyo koko ntibyoroshye kubona umwana wawe, agitangira gukura mu bugimbi, atangira gucudika n’abandi akaba yanakundana nabo, cyane cyane mu muco wa Kinyarwanda, no mu bindi bihugu byinshi. Igikunze kugaragara ni uko usanga ababyeyi bashyira igitsure kirengeje urugero ku mwana w’umukobwa kurusha uw’umuhungu, akaba yanabuzwa kugira aho ajya mu rwego rwo kumucunga no kurinda ko yabonana n’abahungu.
Ibi ababyeyi benshi babikora kubera urukundo bafitiye abana, bifuza ko bavamo abakobwa/gore b’intangarugero. Ariko iyo ubyitegereje neza, ibi ntibibuza abana b’abakobwa b’abangavu (teenagers) gucudika n’aba abahungu ! Ahubwo nk’ababyeyi twari dukwiye kwibaza icyo twakora kugira ngo duherekeze umwana wacu mu gukura neza, azi ibyo akora, afite amakuru n’ibisobanuro birambuye mu "gukundana."
Gukundana mu bana babyiruka ni ibisanzwe, bibaho, benshi babicamo n’ubwo iwabo batabimenya cyangwa ngo babibabwire. Babyeyi rero, aho gukubita, gukingirana abana banyu b’abakobwa, kubabwira ko buri kintu cyose kizira, kutababa hafi ngo muganire ku byerekeye imyororokere yabo, ntabwo ari byo bizatuma bavamo abakobwa/gore b’intangarugero.
Ese kuki icyo gitsure gishyirwa ku bakobwa gusa ? Ese abana b’abahungu nabo ntibaba bakeneye icyo gitsure ? Numva rero ko byaba byiza ko abana bose bahabwa uburere bumwe, kuko yaba umuhungu cyangwa umukobwa, bose baba bakeneye “ibisobanuro bihagije” ku byerekeranye no gukundana.
Nta myaka runaka navuga yaba yaragenewe buri mwana, kugira ngo atangire gukundana, kuko buri wese ntago akura kimwe kandi ntabwo arerwa kimwe, ibi rero ni byo kuganirwaho na buri muryango, kandi bireba abana b’abahungu n’ababakobwa. Babyeyi niba umwana aje abagana ababwira ko afite umukunzi, aho kumureba igitsure, mumwegere mumuganirize bityo mube mwanamenya uwo bakundana, munamugire inama zifatika ku byerekeye iyi ngingo.
Ese ni ryari umubyeyi yari akwiye gutangira kuganira n’umwana we ku guhundana ?
Mu bihugu byateye imbere, ubushakashatsi bwerekana ko abana benshi batangira kugira amatsiko ku byerekeye imyororokere no gukundana bakiri bato cyane hagati y’imyaka 5-6 ; cyane cyane iyo babaza ababyeyi babo uko abana bavuka n’ibindi bisa nkabyo. Abo bashakashatsi bagira inama ababyeyi ko baba open n’abana, bakabasobanurira ibyo bashaka kumenya, bifashisha amagambo yoroshye agendanye n’imyaka yabo.
Mu muco wacu, nkunze kubona abana bagitangira kumera amabere cyangwa bajya mu mihango ku bakobwa cyangwa abahungu b’ingimbi, aribwo batangira gukundana. Ni byiza rero kwegera aba bana, tukabigisha ku byerekeye imyororokere yabo no gukundana, tukareba icyo basanzwe babiziho hanyuma tukaba twabaha ibisobanuro nyabyo kuri iyi ngingo.
Ikindi gikunze kugaragara ni uko usanga abana bagitangira amashuri y’isumbuye cyangwa bajya muri internat, aribo usanga batangira kugira inshuti bakundana nazo ku mashuri, kuko uba usanga bagenzi babo babikora, mbega ni nko gukurikiza ibyo abandi baba bahasanzwe baba bakora. (peer pressure).
Video Abakobwa Beza
Kumenya niba Abana Bawe Bageze Igihe cyo Gukundana
Iyo umwana ari kubyiruka akenshi ababyeyi bagira impungenge ko umwana wabo yatangira gukundana, ndetse bikaba byamuviramo kugira ibibazo bikomeye mu buzima. Ese nk’umubyeyi ni izihe nama wagira umwana wawe ugeze mu myaka yashobora gutangira gukundana ?


text:
Nkuko twabibonye mu mateka y'u Rwanda rwagiye rwaguka
u Rwanda tuzi uyu munsi siko rwanganaga uhereye ku Mwami wambere Gihanga wahanze u Rwanda ukagera kuri Kigeli IV Rwabugili, Umwami watumye u Rwanda rubasha kwanda ( kwaguka) ari naho haturutse izina Rwanda
Amateka atubwira ko umutima w'u Rwanda ari agace ka muhazi mu Ntara y'Iburasirazuba. Kugirango u Rwanda rwaguke abagabo bose batabariraga igihugu bakakirwanira, nibwo bigaruriye Ndorwa na Nduga ndetse n'Igisaka barakomeza bagera mu Kinyaga n'ahandi. Uwagiraga ubutwari ku rugamba yashimirwaga n'umwami akamwambika impeta z'ubutwari aribyo twakwita Amapeti muri iki gihe. Izo mpeta z'ubutwari zatumaga abanyarwanda barushaho gushira amanga no kurwana ishyaka ryo kwikura mubucakara bw'amahanga no kwigarurira ibihugu.
Impeta zahabwaga intwari ni zi zikurikira :
1. UMUDENDE: ni impeta yambikwaga intwari yabaga yishe ababisha barindwi ku rugamba. Uwo mudende wari icyuma kimeze nk'umukwege bambaraga mu ijosi gitunzweho amashinjo (inyuma bicuze nk'umuhunda ucuritse birimo amarebe nkayo munzogera).
2. IMPOTORE : Impotore yari Impeta y'ubutwari yambikwaga intwari yabaga yishe ababisha cyangwa abanyamahanga 14 abatsinze ku rugamba. Nyuma y'urugamba yambikwaga umuringa usa n'amazi uzinze nkinyabubiri akawambara ku kuboko kw'iburyo.
3. GUCANA URUTI : Gucana uruti yari impeta y'ikirenga yahabwaga umuntu wivuganye ababisha 21 ku rugamba. Kugirango ayihabwe ibwami haberaga imihango ikomeye ikitabirwa n'umwami ubwe. Uwo muntu wacanye uruti, yabaga yubashywe bitavugwa akanafatwa nk'intwari y'ikirenga. Yagabirwaga inka nyinshi n'imisozi yo gutegeka yanasonerwaga kujya ku rugamba, ahubwo akaba Umutekera n'umujyanama w'ibitero byo kwagura igihugu.
Uwagize ubutwari akabiratira abandi mu kivugo cyabimburiraga kandi kikanasoza ikintu cyose avuze. Ibyo byatumaga Umunyarwanda wese aharanira Kuba intwari bityo agashira ubwoba ku rugamba. Ubutwari bwo kurugamba ni ubwo kugihe cya Gihanga I Ngomijana na Kigeli IV Rwabugili.
Imvano : Igitabo imizi Y'u Rwanda cyanditswe na NSANZABERA Jean de Dieu. Page, 142-143.


text:
Tariki ya 08 Mata 1994 aho twari dutuye hirirwe umutuzo uvanze n’ubwoba no kwibaza byinshi. Nta mututsi wari yakwicwa.
Nk’uko nabyanditse muri poste yindi, abatutsi ba mbere bishwe mu ijoro ry’itariki ya 08 ishyira iya 09 Mata.
Uwo munsi (08/04/1994) hakwiye inkuru ivuga ko Abatutsi baza kwica Abahutu. Ku gasozi kacu twese twavuye mu ngo tujya kurara ku gasozi ka Kamagondo. Abatutsi twari duturanye bo ntibaje aho twaraye.
Uyu mwuka wari wakwiriye wari waturutse ku magambo yari yavugiwe mu kabari , aho umugore w’umututsikazi (Imana imwakire) yari ngo yabwiye abahutu ko akabo kashobotse.
Bigeze mu masaha ya saa munani z’ijoro imodoka ya police communale yaje kuhanyura baraduhumuriza ariko twasubiye mu ngo bukeye. Ni nabo batubwiye ko umuryango wa Murari wishwe n’abantu batazwi.
#Mushubati #Mabanza #Kibuye


text:
Iki kibazo ni cyo Igihozo Supermarket yaje gukemura kuko ari iduka ushobora kujyamo ukahabona buri gikoresho cyose cyo mu gikoni wakenera kuva ku kiyiko kugera ku mashini nini ziteka.
Usanga iyo umuntu akeneye ibikoresho byinshi byo mu gikoni icyarimwe ajya nko mu Bushinwa kuko ariho ashobora kubona ibyo akeneye byose cyangwa akagenda agura kamwe kamwe bikamugora mu guhaha.
Igihozo Supermarket ni isoko ryagutse wasangamo ibiribwa, imyambaro, ibikinisho by’abana, ibikoresho bitandukanye cyane cyane ibyo mu gikoni ndetse n’ibindi bitandukanye wasanga mu masoko.
Mu kiganiro IGIHE yagiranye n’Umuyobozi wa Igihozo Supermarket, Ndagijimana Emmanuel, yavuze ko iri ari isoko bashyizeho mu korohereza abantu bashaka kugura ibintu byinshi atiriwe asiragira mu masoko atandukanye.
Yagize ati “Igihozo Supermarket ni isoko ushobora gusangamo ikintu cyose ukeneye, ku buryo niba ushaka ibintu bitagusaba kujya Kimironko cyangwa ukajya mu mujyi ubishakisha ahubwo uza ugahita ubibona hamwe.”
Yakomeje avuga ko bahisemo kwibanda ku bikoresho byo mu gikoni kugira ngo barinde Abanyarwanda gusiragira mu mahanga bajya gushakayo ibikoresho.
Yagize ati “Twibanda ku bikoresho byo mu gikoni kugira ngo Umunyarwanda cya kintu akeneye areke gutega indege niba akeneye imashini ikora imigati areke gutega indege ajya kuyishaka.”
Mu Igihozo Supermarket bagurisha ibintu umuntu ashobora kugura kimwe kimwe ariko bagiramo imashini nini ndetse n’amashyiga yo gutekeraho ashobora gukenerwa n’abanyamahoteli cyangwa abandi batekera ibigo binini.
Ndagijimana yavuze ko borohereza abashaka kugura ibikoresho bihenze ku bijyanye no kwishyura.
Yagize ati “Umukiliya aramutse afite hoteli cyangwa afite undi mushinga runaka dushobora kureba aho akorera n’imyirondoro ye tukaba twakumvikana mu buryo bwo kwishyura ibyo turabikora twumva ibyifuzo by’abakiliya cyane.”
Igihozo Supermarket ikorera ku Kimironko, ifite n’ishami ku Kinamba bise inshuti y’igikoni ndetse bakaba bashobora no kugushyikiriza ibicuruzwa ushaka aho uri hose mu gihugu.


text:
IGITABO CY’IMIGANI
Imigani n’igitabo kigufi gitanga inyigisho kubuzima. Umwanditsi umwe yaravuze ati “imigani ninteruro ngufi zavuye mubuzima bwigihe kirekire” iki gitabo cyuzuye imvugo zimeze gutyo, ziganisha kurubyiruko, (1:4,8) ni ngombwa kwibuka ko Imigani kenshi ivugira. Isobanura ibisanzweho nubwo byose aba atari ukuri buri gihe.
Urugero; imigani ivuga ngo umukiranutsi azagubwa neza, ubusanzwe nibyo ariko kandi tubona ubuzima bwa Yobu bugaragaza ko umukiranutsi ashobora kubabazwa. Na Yesu wuzuye ubumana kuruta bose byagaragaye ya babajwe bikabije.
Salomo (reba 1Abami4:32-34) hakubiyemo ibiri mugitabo byose, (10:22-22:16 na 25:1-29:27), nubwo Hezekiya mu myaka 250 nyuma ya Salomo nawe yongeyeho, (25:1) nk’uko n’abandi babigenje.
Ibice icyenda byambere bibanza bifite andi magambo nyamukuru muburyo bwagutse ariko uhereye ku 10:1, biba byiza gusoma buri mvugo nyuma yiyindi, nkuko nubundi bikurikirana uhereye kuri yo ngingo gukomeza. Iki gitabo kiri mubice 8, ibice 1-9, bitubwiraho kubyerekeye gusenga; 10:1-31:9 harimo imvugo esheshatu, naho 31:10-31, harimo imvugo y’isubiramo itaka umugore.
Amagambo y’ingenzi.
1) Imana n’umuntu: Imigani ntabwo ar’imvugo itubwira uko twaba abatunzi, tukagubwa neza mubuzima gusa, ahubwo bitwereka isano yahafi ubwenge bufitanye n’imyifatire myiza. Ukurikije bikuyoboye wakubaha Imana kandi ugatunganirwa.
2) Umupfapfa: umunyabwenge buri gihe aba atandukanye n’umupfapfa, kugirango ugire icyo ugeraho, hari ingingo eshatu zakoreshejwe gusobanura umupfapfa; iyambere n’umuntu woroheje mu mutima, iya kabiri; n’umukobanyi w’umunyamwaga, iya gatatu ni; umunyamagambo, unegura abandi, utajya yubaha abanyabwege cyangwa bubaha Imana.
3) Ubunebwe: Ibi bice biburira abantu kudatangiza ibintu hanyuma ngo ntibabisohoze, ninde utazashaka kwigora, umunyamwete muke.
4) Inshuti: ibi bice bitwereka umuntu wumwizerwa, inyangamugayo kandi wirinda. Bene uwo n’ubutunzi bukwiye gufatwa neza, kandi n’umugisha ufite ingororano.
5) Umuryango: Imigani nagapfunyika karimo iby’umubano hagati y’umugabo n’umugore, abana n’ababyeyi, yerekana umugore mwiza ko ari umugisha utanga n’Imana, (18:22; 31:10-31) kandi atoza abana imico myiza akabahanira gukiranuka.
6) Ubukire n’ubukene: Igitabo cy’imigani si cyitwigisha gukira, ntanubwa gihimbaza ubutunzi, ariko gitanga impanuro uko watunganirwa, kandi cyikatuburira ububi bwa byombi, (30:7-9) kandi cyitwereka Imana ko ariyo ikwiye gushyirwa imbere ya byose.
7) Amagambo: habamo imbaraga zikomeye mu magambo, nubwo afite aho agarukira, kivuga ko amagambo akwiye kuvuga ibyo kwizerwa, atari ay’uburiganya, makeya, atari menshi, atuje atarimoumujinya, kandi atarimo ubupfapfa.


text:
I Yerusalemu hariho umuntu witwaga Simiyoni. Uwo yari umukiranutsi witonda kandi yategerezaga Ihumure ry'Abisirayeli, Umwuka Wera yari muri we. Yari yarahanuriwe n'Umwuka Wera, ko atazapfa atarabona Kristo w'Umwami Imana. Ajyanwa n'Umwuka mu rusengero, maze ababyeyi bajyanye umwana Yesu ngo bamugenze nk'uko umuhango w'amategeko wari uri, Simiyoni aramuterura ashima Imana ati 'Mwami, noneho urasezerere umugaragu wawe amahoro nk'uko wabivuze, Kuko amaso yanjye abonye agakiza kawe, Ako witeguye mu maso y'abantu bose, Kuba umucyo uvira amahanga, No kuba ubwiza bw'ubwoko bwawe bw'Abisirayeli.'Luka 2:25-32
Simiyoni yabayeho hashize imyaka 400, nta jwi ry'Imana nta buhanuzi, nta n'iyerekwa ijambo ry'Imana ryarabaye ingume. Ni imyaka yo guceceka cyangwa gutabwa n'Imana kw'Abisiraheli, ni nayo mpamvu biriya bitabo abantu bagiye bandikamo hagati aho bitigeze bihabwa agaciro. Nubwo byari bimeze bityo, ibanga rikomeye ni uko Imana yari isigaye ibana n'abantu ku giti cyabo!
Riwe na rimwe hari igihe twumva agakiza ari ak'abantu, tukumva ububyutse buzatangirira muri za nsengero zacu nini nziza. Yego ni byiza ko tugira isuku nziza y'ahantu duteranira, ariko ububyutse ni ikindi: Bushobora gutangirira ahantu hatazwi, bushobora gutangirira ku muntu ufite umutima wagutse ufite inyota y'Imana, ni nayo mpamvu Yesu atavukiye mu rusengero rwiza rw'i Yerusalemu, ntabyarwe n'umutambyi mukuru akabyarwa n'umukobwa w'umuhinzi, akavukira mu kiraro cy'inka, kandi ububyutse bwari butangiye.
Rimwe na rimwe abacuruzi ba Supermarket bahora barwana n'abazunguzayi, kuko bo babigusangisha aho biri, akakubwira ibyiza byabyo. Nibyo aba ateze ho amaramuko, bitanu bye yashoye aba azi ko aribukureho Magana atanu ari bumutunge uwo munsi. Ariko Supermarket we yashoye amamiliyoni araho, ntabwo yirirwa yinginga uraza cyangwa ukabireka. Aba yarashyizeho ibiciro ibintu bimanitse, aba abizi ko bari buze bakamugurira.
Iyo urebye abanyamadini ukuntu bakora, tuzi ko abantu bari buze mu rusengero Imana barayikeneye, baraza cyangwa barorere nta gusanga abantu aho bari. Ariko mbibutse ko ubutumwa bwiza ntabwo ari 'Nimuze', ahubwo ni 'Nimugende' muhindure abantu kuba abigishwa mubabatize! Harya iyo wicaye mu rusengero utegereje abakwizanira utazi uwababwirije, uba uzi ko hari buze bande? Amatorero manini amwe namwe ntagifite inyota y'abantu rwose ku buryo yabasha gusanga umunabyaha aho ari. Nyamara Yesu si ko yabigenzaga, yajyaga asanga umunyabyaha aho ari.
Muri iyi myaka 400 igihe Abisiraheli batumvaga Imana, amadini yaruzuraaga, amatorero rwose abantu barazaga bagaterana ariko nta jwi ry'Imana, nta buhanuzi, nta yerekwa ijambo ry'Imana ryarabaye ingume! Iki gihe cyacu sinavuga ko kimeze nk'icyo gihe, ariko navuga ko kirimo kwegera hafi aho.
Nubwo byari bimeze gutyo rero, Imana yari ikibana n'abantu ku giti cyabo. Hano nagira ngo nkwibutse ko agakiza ari ak'umuntu, ntabwo ari ak'abantu. Hari igihe umuntu yizera ngo mu rusengero rwacu, muri korari yacu, muri kominote iyin'iyi,â¦,
Hoya ahubwo jya ubanza urebe ngo ubanye gute n'Imana. Umubano wanjye n'Imana umeze gute, nsabana nayo gute? Ni gute mpura n'ibyanditswe byera, ni gute ubuzima bwanjye bumeze?
Mu i Juru nta zina ry'ikigo runaka bazahamagara: Wenda ngo bahamagare izina ry'idini cyangwa iry'itorero. Nta nubwo bazahamagara bakurikije uko twebwe tubipanga, ngo bahere ku mushumba mukuru. Ngo bahere kuri Beshop na Apostle, bahere kuri Nyirubutungane,⦠Hoya! Ntabwo ariko bazabigenza. Bazahamagara umuntu mu izina rye, niyo mpamvu umubano wawe n'Imana ukwiye kuba wihariye. Yego ni byiza guterana n'abandi ukajya mu rusengero, ugaterana ukaramya Imana ariko ntukajye ugendera mu kigare ngo kuko ufite abantu muterana, ubwo mu fite urusengero rwiza rugezweho, ngo wumve ko ibyo ari byo gakiza. Hoy! Agakiza ni ak'umuntu ku giti cye!
Numva nakubwira ngo wahuye na Yesu, Yesu yahinduye ubuzima bwawe, akubera Umwami n'Umukiza w'ubuzima bwawe?. Niba ari uko bimeze Imana iguhe umugisha, ariko niba atari uko bimeze nagira ngo nkwibutse ko agakiza ari ak'umuntu ku giti cye.
Pasteri Desire Habyarimana mu kiganiro 'Ubutumwa bukiza' kuri Agakiza Tv, inyigisho yose wayireba hano
Daniel@agakiza.org
Source : https://agakiza.org/Agakiza-ni-ak-umuntu-ku-giti-cye-ntabwo-ari-ak-abantu-Pst-Desire-Habyarimana.html


text:
Gakenke: Ubucukuzi bwifashishije imashini bwabateje imbere
Yanditswe na NGABOYABAHIZI PROTAIS
Abatuye mu Murenge wa Ruli mu Karere ka Gakenke bavuga ko gukora ubucukuzi bw’amabuye y’agaciro hakoreshejwe imashini zabugenewe byabarize kujya gukorera kure y’iwabo.
Aba baturage bavuga kandi ko gucukura amabuye y’agaciro nta mashini byatumaga batunguka.
Uwitwa Nizeyimana Jean Baptiste aragira ati: “Mbere twacukuraga amabuye y’agaciro tukigira kure, rimwe imikingo ikatugwaho, abantu bagapfa, nta bwo twari tuzi ko aho bacukura amabuye y’agaciro hubakirwa.”
“Ubu rero dukorera mu myobo yubatse neza, tugakoresha imashini zimena aho tuba dushaka amabuye, ubundi twayabona tukayungurura gusa, tukivaniramo ifaranga, tugakomeza ubuzima, ibi bintu rero byatumye tutongera gukubita amaguru ngo turajya za Kigali na Uganda gukorerayo”.
Nizeyimana akomeza avuga ko ngo mu gihe k’imyaka igera kuri 27 akora ubucukuzi, amaze gukuramo ibintu bifite agaciro kanini, harimo imirima n’inzu inka za kijyambere.
Aha ngo ni n’aho akura amafaranga y’ishuri y’abana be kuva batangiye kugeza muri kaminuza, akaba asaba abarangiza amashuri nanone gushora amafaranga mu bucukuzi bw’amabuye y’agaciro.
Guverineri w’Intara y’Amajyaruguru Gatabazi Jean Marie Vianney asaba aba bacukura amabuye y’agaciro kujya bakorera mu makoperative kugira ngo barusheho kwiteza imbere kurushaho.
Yagize ati: “Iyo umuturage abonye ikimufasha kwiteza imbere biradushimisha cyane, ariko nanone turasaba aba baturage bakora mu bucukuzi bw’amabuye y’agaciro kujya bakorana n’amakoperative abyemerewe, akorana n’amabanki, bakorera mu birombe byubakiye neza, bafite ubwishingizi, ku buryo baramutse bahuye n’ibibazo mu kazi babona uko bakwitabwaho, bagakora biteza imbere ariko bafite n’umutekano wizewe” .
Avuga ko yifuza ko n’abarangiza amashuri bashora imari mu birombe kugira ngo biteze imbere kandi ubu ni bumwe mu buryo bwabazamura vuba bakabona amafaranga.
Ati: “Kuba izi mashini zifasha abacukuzi, ibi na byo ni ibigaragaza iterambere igihugu cyacu gikomeje kugeraho kizamura umuturage”.
Mu murenge wa Ruli, habarurwa abaturage basaga 200, bakora umwuga w’ubucukuzi bw’amabuye y’agaciro, ku mwaka bacukura toni zigera kuri 300 z’amabuye y’agaciro.


text:
Muribuka igice cya mbere twahereyeho kiroroshye kuberako cyo kitubwira Yohana umwanditsi wiki gitabo ari ku kirwa cya patimo. Hari ikintu nkunda cyane muri kiriya gice cya mbere , ukuntu Yohana atangira ibintu byo kukirwa cy’I patimo aribyo bitwereka ni ibizaba . Atangira avuga ati njyewe ku munsi w’umwami wacu nari ku kirwa cya Patimo bampora guhamuya Yesu, hanyuma ndi mu mwuka numva ijwi rivuga rimpereye inyuma , uraza kubibona neza muri iki gitabo niko bigenda , akaga , umwami wacu kandi byose bikarangira akamubwira ngo ntuhangayike, narinarapfuye ariko none ndi muzima , ni njyewe mfite urufunguzo rw’urupfu n’ikuzimu, none wandikire w’ amatorero arindwi uyabwire ibyo ngiye kukubwira byose.
Njya ntangara cyane , ushora kujya mu mwuka uri hamwe umwana arira nyina ntiyumve, baramubwira ngo aha hantu naho wapfa nab’iwanyu bazajya kumenya amakuru yawe haciyeho imyaka. Iyo bagufungiraga Patimo , baravugaga ngo hano nta muntu ugusura , nta n’ibaruwa ihasohoka, aho umwana arira nyina ntiyumve . Aravugango ku munsi w’umnwami wacu narindi mu mwuka.
Igihe abandi bose badashobora kugusura Yesu akaba ariwe ugusura kandi iri ni isomo rikomeye cyane , umunsi uzagera hahandi ubura uwa gutabara uzamenye ko nuhamagara Yesu azakwitaba. Yohana yagiye kumva yumva ijwi rirenga nk’impanda rivuga riti icyo ubona icyandike mu gitabo ,icyoherereze amatorero irindwi ari Muri Efeso, Simuruna, Perugamo, Tuwatira, Sarudi, Filadelifiya, n’i Lawodokiya, mpindukizwa nuwavugana nanjye mpindukiye mbona ibitereko birindwi by’amatabaza arahindukira, abona Yesu ariko ntiyabona Yesu umwe yigeze aryama mu gituza.
Abona Yesu uteye ubwoba uje mu cyubahiro cye , amubonye yikubita hasi asa n’uwereye undi arabwira ati hoya, ko mbona usa nupfuye kandi nje kugusura ? ntutinye , ahubwo nje kukubwira ngo narinarapfuye none ndi muzima , kandi ibi byose utinya, nje kukubwira ko ari njye ufite imfunguzo z’urupfu n’i kuzimu. Ntakintu kiza nko gusobanukirwa ibi , ntawushobora kukwica mbere y’igihe cyawe kandi umunsi Yesu azaguhamagara ntuzawurenza , abantu bashobora kugerageza kukwica, bagakora imipango, ariko Yesu akababwirango murimo murata igihe uyu muntu namwandikiyeko azabaho imyaka mirongonani, nimumuteme, muteme ijosi, muteme n’amaguru ariko muzamubona agenda, wenda azamugara ariko azagenda. Ntihazagire ugutera ubwoba ngo yakwica. Ufite urufunguzo bw’ubuzima bwawe , uzaguhamagara ntusibe kwitaba ni Yesu.
Ubushije twize amatorero arindwi mu mijyi irindwi , muri ayo matorero: abiri niyo yonyine Yesu atagize agira icyo anenga. Itorero rimwe ni iry’ I Simuruna , Yesu yararibwiyengo abantu babona muri abanyantege nke ariko mufite imbaraga , gusa ukomeze icyo ufite, hatagira uzakwambura ikamba ryawe , irindi torero ni iry’ i Filadelifiya , yarababwiye ngo ndabizi aho uri hari n’isinagogi ya satani , hari abiyita abayuda kandi ataribo ariko ngiye kubahindukiza bazaguhindukira.
Amatorero abiri niyo ambabaza cyane hari itorero rimwe ntacyo arinenga mu bijyanye n’inyigisho, nta n’ibitotezo rifite , itorero ry’ i Sarudi ryari riryamye , Yesu yaribwiye ko rifite izina ry’uko ririho ariko mu maso y’Imana rigaragara nk’intumbi. Ikintu kiranga intumbi ni uko itinyagambura , ntivuga, ntiririmba, ntigenda, ntikora, bariho gusa nk’intumbi. Irindi torero ryo ryari ritandukanye na Sarudi , iyo biba nkuno munsi abantu benshi niho bajya gusengera, ryo ryaravugaga ngo ndatunze kandi ndatunganiwe , ntacyo mbuze ariko yararibwiyengo ayaba waruziko uri umutindi wo kugirirwa impuhwe , uri impumyi, uri n’umutindi ariko ryo ryumvaga rimeze neza. Itorero rikize muri iyi minsi niryo abantu bakunda, rya torero aho cashi ziri, iri torore ryari Lawodokiya . Aya matorero ntawayatotezaga, kuko yari ikivange. Mu isi bisangagamo , bakabakunda bigatuma batabatoteza.
Andi matorero atatu asigaye yo yarafite ikibazo cy’imyigishirize ariko rimwe ryo nta nubwo cyari ikibazo cy’imyigishirize. Itorero ryo muri Efeso atangiriraho, aravugango , ufite byinshi ngushima kubw’imirimo urakora, kubw’inyigisho urwanya abanikorayiti, ariko hari ikintu kimwe cyapfuye wibagiwe urukundo rwa mbere , ruriya rukundo rwa mbere abantu benshi bibaza ese bataye urukundo rwa mbere rwo gukundana hagati yabo cyangwa bataye urundo rwa mbere rwo gukunda Yesu , ariko uko byagenda kose iyo utaye rumwe muri izo ngizo n’urundi ruragenda. Kuko ijambo ry’Imana riravugango , ntushobora gukunda Imana utarabona , niba udakunda mugenzi wawe mwiriranywa. Mu rundi ruhande ntushobora gukunda mugenzi wawe ariko uvugengo Imana ntabwo uyitayeho icyo gihe biba byapfuye. Efeso yo ntabwo yari ifite ikibazo cy’inyigisho ahubwo yari ifite ikibazo cy’imyitwarire.
Itorero rya Perugamo na Tuwatira bari bafite ikibazo kimwe, bari bafite inyigisho z’abanikorayiti ndetse zinjiyemo n’umuhanuzi witwa Yezebeli wababwiraga ngo twe twigereyeyo mu by’Imana, twinjiye mu buntu busaga, muri iyi minsi izo nyigisho ziriho , ubuntu bw’Imana busaze , butwigishako ushobora kwisambanira kuko Yesu yarangije kwishyura kera , imyenda yacu yose yarishyuwe , dushobora kwiberaho uko dushatse . Bigisha abantu banjye kurya intonorano no gusambana. Baravugaga ngo erega Imana yacu niy’urukundo , ntiyashyira umuntu mu muriro kandi icya kabiri Yesu yaradupfiriye, none turye tunywe twisambanire, ubuntu bw’Imana bwarasaze. No mu gihe cya Pawulo izo nyigisho zariziriho, baravugaga ngo noneho ubwo ubuntu bw’Imana bwasaze mureke dukore ibyaha kugirango burusheho kugaragara ,nuno munsi izo nyigisho ziriho.
Ayo matorero yose uko ari arindwi twarayize, twiga n’imiterere y’imijyi yaratuyemo. Uyu munsi inyigisho tugiye kwiga ziroroshye. Uyu turiga uburyo bwo kuramya . Yohana yarari ku kirwa cya Patimo, Imana imwereka amatorero yose , imwereka amwe arimo kugenda neza n’andi arikugenda nabi ariko irangije iramuzamura , imwereka ingororano z’abarimo babazwa , imwereka n’ibyo abari mu buzima bwiza bazahomba.
Ubusirimu bukonjesha urukundo rwa mbere, uzarebe abantu bafite amazu manini ntabwo aribo bacumbikira abantu cyane kuko usanga bavugango , abantu baza bakikurura aha ngaha , akaba afite inzu ifite ibyumba bitandatu , nta n’umushyitsi ajya acumbikira , yewe no kumusura bisaba kubanza akakugenzura niba uri umuntu ushobora kuza iwe. Wari urajya ahantu wasona hanze bakabanza ngo ninde ? ati Sakufi, wuhe? , Leonidasi wahehe? Urya utuye mu nyakabanda , wakongera gukanda ntibanakubaze, ukibwiriza ukagenda. Iyo ni lojike (Ligic) ikonjesha urukundo rwa mbere . Ugasanga uri umukirisito ku mirimo y’itorero nta kibazo ariko warataye urukundo rwa mbere , ushobora kuba utuye I Sarudi waraguye wararambaraye, ugasigara gusa uza mu rusengero ariko mu buryo bw’umwuka nta kintu kirimo imbere.
Ugenzure urebe umujyi uhuye naho ugeze, ushobora kuba utuye i Tuwatira cyangwa utuye i Perugamo uhura na za nyigisho z’ubuyobe ziyorohereza. Hari inyigisho muri ino munsi , ntugirengo ni zirya zo kurya intonorano gusa , usanga hari abahakana gutanga icyacumi, uko satani akora arabanza akagutera kwibaza kuri bibiliya, ibyo bibiliya ivuga mu buryo buboneye akakumvisha ukuntu bimwe ushobora kubyemera , ibindi ntubyemere. Hari abibaza ngo burya ni ngombwa ko tujya guterana ? usanga bamwe basigaye bateranira kuri televiziyo mu murugo, ariko ijambo ry’Imana riravugango, uko mubona wa munsi urushaho kwegera ntimukirengagize guterana kwera. Urebye rero muri iyi minsi inyigisho z’amanikorayiti ni nyinshi usanga ziza mu buryo butandukanye, usanga zizirura ibizira.
Hari ukuntu kwinshi wareba uburyo satani agenda akwiba gake gake. Dukomeze n’igice cya kan n’icya gatanu, hano wakibaza ese igice 4 cyitwigisha iki ? igice cya 5 kitwereka iki ? turaza kubihuza, kuki Yesu avana Yohana mu bibazo by’isi akamwereka kuramya kubera mu ijuru ? hanyuma icyanyuma byatwigisha iki ?
Ibyahishuwe 4:1 “Hanyuma y’ibyo ngiye kubona mbona mu ijuru urugi rukinguye, kandi numva rya jwi nabanje kumva rivugana nanjye rimeze nk’iry’impanda rimbwira riti “Zamuka uze hano nkwereke ibikwiriye kuzabaho hanyuma y’ibyo.”
Ibyahishuwe 5: 1-5 “Mbonana Iyicaye kuri ya ntebe igitabo mu kuboko kw’iburyo cyanditswe imbere n’inyuma, kandi gifatanishijwe ibimenyetso birindwi by’ubushishi. Mbona marayika ukomeye abaririza n’ijwi rirenga ati “Ni nde ukwiriye kubumbura kiriya gitabo no kumena ibimenyetso bigifatanije?” 3Ntihagira uwo mu ijuru cyangwa uwo mu isi cyangwa uw’ikuzimu, ubasha kubumbura icyo gitabo cyangwa kukireba. Nuko ndizwa cyane n’uko hatabonetse ukwiriye kubumbura icyo gitabo, habe no kukireba. Umwe muri ba bakuru arambwira ati “Wirira dore Intare yo mu muryango wa Yuda n’Igishyitsi cya Dawidi aranesheje, ngo abumbure igitabo amene ibimenyetso birindwi bigifatanije.”
Hano muze kwitonda, amabuye avugwa hano muri iki gice afite amabara atandukanye. Yasipi , Sarudiyo na Simaragido ni amazina y’amabuye y’igiciro kinshi ariko ariya mabuye, iyo urumuri rukubiseho azana amabara atandukanye, ayenda kuba umutuku andi ni icyatsi, ntabwo avuga ngo nabonye ibuye. Amabara yamunaniye kuyavuga gusa agerageza gukishiriza, mujye mwitondo , iteka ryose Yohana aravugango nabonye igisa. Ntabwo avugango nabonye intebe ikoze mu ibuye rya Simaragido, aravugango nabonye igisa.
Nimwitegereza biriya bizima 4 bivugwa bifite ukuntu byose biteye kimwe, byari bifite amaso imbere n’inyuma, no hasi no hejuri no mu nda, bihora biri maso, biririmba. Ariya maso ni ikimenyetso cyo kuba maso , ni ukuvugako biriya bizima amasaha yose iminsi yose bihora biri maso kandi bihimbaza Imana. Kuramya ni ikintu gishimishije , Imana yabikoze ku buryo buri saha , abaremwe bose n’ibyaremwe byose hari ababa bari maso barimo kuramya Imana, kuko ubu bugiye kwira hano iwacu , abari hirya muri Aziya bo baba bari ku manywa. Imana yabikoze buryo amasaha 24 kuri 24 , iminsi 7 kuri 7 Haba hari ibyaremwe birimo kuramya Imana. Ubu hari aho inyoni zibyutse zirimo kuramya Imana , burya abantu ntibaziko ziba zirimo kwibwirira Imana ati “Mana warakoze.”
Ikizima kimwe cyasaga n’intare gishushanya inyamaswa zo mu gasozi, ikindi cyasaga n’ikimasa gihagarariye inyamaswa zo mu rugo , ikindi cyasaga n’umuntu gihagarariye abantu , ikindi cyasaga n’ikizu gihagarariye inyoni zo mu kirere. Nushaka ibyaremwe biramya Imana biri muri ibyo byiciro. Abakuru 24 , abahanga bagiye bajya impaka kuri bano bakuru makumyabiri na bane, ariko ni imiryango 12 ya Isirayeli n’intumwa 12 za Yesu bishushanya abera bo mu isezerano rya kera n’abera bo mu isezerano rishya, bahora imbere y’Imana baramya. Imyuka irindwi abantu bagiye bibaza mu isezerano rya kera mu gihe cy’abahanuzi , muzasoma muri Yesaya 14 , uzahasanga imyuka: umwuka w’ubwenge, umwuka w’ubuhanga, umwuka w’ubushobozi uzabisoma ni imyuka irindwi. Ni ukuvuga ko ibintu byari hariya byari mu mwuka wuzuye.
Tuzakomeza twiga igice 4 ni 5 mu gitabo cy’ibyahishuwe , Uwiteka abarinde.


text:
Musengeshe umwuka iteka mu buryo bwose, kandi kubw’ibyo mugumye rwose kuba maso, musabire abera bose (Abefeso 6:18).
Itoze kujya ugira ibihe byo gusengera Abakristo bo mu isi yose. Ndashaka kukwereka ahantu hatatu muri henshi hashoboka watangirira gusengera abantu b’Imana.
Icya mbere sengera abakozi b’Imana bo mu isi hose. Herode yishe intumwa Yakobo maze afata Petero. Bibiliya itubwira koi torero ryasenze koko kugira ngo arekurwe. Hanyuma yaje kuvanwa mu munyururu kubw’igitangaza (Ibyakozwe n’Intumwa 12:7-11). Imana ishimwe ko basobanukiwe ko nibadasenga Petero na we yari kwicwa. Pawulo na we yasabye itorero ry’i Roma kumusengera (Abaroma 15:30-31).
Yari umushumba wabo, ariko yababwiye gufatanya na we mu isengesho. None rero iga gusengera abakozi b’Imana aho gucira imanza ibyo baba batujuje.
Icya kabiri sengera abarwaye, cyane cyane abari mu bitaro. Iyo umuntu arwaye cyangwa ababaye, inshuro nyinshi biba bigoye ko uwo muntu agira kwizera ngo yakire gukira. Umubabaro ushobora kumubera mwinshi ukaba wanamubuza no kuba yakumva Ijambo.Ugomba gusengera abantu nk’abo, n’aho waba utabazi amazina. Nk’uwo ubasha kumusabira agahenge, ku buryo abasha kwakira Ijambo.
Icya gatatu, sengera abababazwa cyangwa bagatotezwa kubw’ubutumwa bwiza. Mu gihugu urimo bishobora kuba amahoro n’umunezero, ariko benshi barababazwa muri iyi si kuko bemera Yesu. Ugomba kwiga gusengera abantu nk’abo, ngo buzuzwe imbaraga zikomeye mu mitima yabo (Abaheburayo 13:3).
Igihe usengera abandi, Umwuka w’Imana azanyeganyeza abantu, bashobora kuba batanakuzi, ngo nabo bagusengere. None rero ntuzirengagize kwitoza isengesho ryo kwinginga uyu mwaka.
Isengesho
Data mwiza, ndasengera bene Data bo mu isi yose. Ndasaba ko ubaha Umwuka w’ubwenge no guhishurirwa mu kukumenya. Ndasenga ngo ababaye aka kanya bakire gusubizwamo imbaraga kuva mu Mwuka, kandi ngo Ijambo ryawe ribazemo bushya ritoshye, mu izina rya Yesu. Amen!
Source: ‘Urusobe rw’Ibiriho’ Igitabo cya Pastor Chris na Pastor Anitha
[email protected]


text:
YASUWE 43
Buri mwaka ku italiki ya 14 Gashyantare ku Isi hose hizihizwa umunsi w’abakundana uzwi nka St.Valentin, ibikorwa kuri uyu munsi byose biba bifite igisobanuro cyihariye kugeza no ku mabara y’imyambaro abantu bambara.
Uyu munsi uhurirana n’umunsi Kiliziya Gatolika izirikana ku buzima bwa Mutagatifu Valantini. Mu kuwizihiza, usanga abasore n’inkumi, abagabo n’abagore (Couples), bahana impano zitandukanye ziganjemo impapuro zanditseho imitoma n’indabo z’amaroza atukura ubusanzwe avuga urukundo rugurumana.
Ibi kandi binagendana n’imyambarire, aho usanga abantu benshi bambara umukara n’umutuku. Gusa hari n’indi myambaro yambarwa ariko ifite igisobanuro cyihariye kuri uyu munsi.
Iyi niyo mpamvu abantu basabwa kuza kwitondera amabara y’imyambaro bari bwambare kuko ushobora kuza gutanga ubutumwa buhabanye n’uko wiyumva cyangwa n’uko uhagaze mu rukundo bitewe no kutabyitaho cyangwa kutamenya igisobanuro cy’aya mabara.
Amwe mu mabara y’imyambaro abantu bambara n’igisobanuro cyayo
Ibara ry’umutuku
Uyu munsi umuntu uri bwambare imyenda ifite ibara ritukura biraba bivuze ko ari mu rukundo.
Ibara ry’ubururu
Urubuga rwa Republicworld ruvuga ko uyu munsi abantu bari bugaragare bambaye ibara ry’ubururu biba bishatse kuvuga ko biteguye gusabwa no gusaba ko babana akaramata n’abakunzi babo.
Ibara rya rose
Kwambara imyenda ifite ibara rya rose kuri uyu munsi w’abakundana biraba bishatse kuvuga ko wemereye cyangwa wemerewe n’uwo mukundana ko muzabana.
Ibara ry’umukara
Kwambara imyenda ifite ibara ry’umukara cyangwa se ryirabura biraba bishatse kuvuga ko uwo wasabye ko mwasohokana kuri uyu munsi w’abakundana yabikwangiye.
Ibara ry’umweru
Kwambara imyambaro ifite ibara ry’umweru kuri uyu munsi w’abakundana biraba bishatse kuvuga ko wamaze kubona uwo mukundana.
Ibara ry’umuhondo
Uyu munsi umuntu uri bugaragare yambaye ibara ry’umuhondo akaba anasobanukiwe icyo amabara atandukanye avuga ku munsi w’abakundana, biraba bishatse kuvuga ko yatandukanye n’uwo bakundana.
Ibara rya Orange
Kuri uyu munsi w’abakundana, kwambara imyambaro ifite ibara rya orange biraba bivuze ko uri hafi gusaba uwo mukundana ko yazakubera umugore.
Ibara ry’icyatsi
Kuri uyu munsi w’abakundana imyambaro y’icyatsi ifite igisobanuro gikomeye by’umwihariko ku bakobwa kuko byerekana ko ategereje ko uwo bakundana yamusaba ko yazamubera umugore.
Ibara rya Grey
Uyu munsi kwambara imyenda ifite ibara nk’iry’ivu biraba bishatse kuvuga ko umuntu uyambaye adashishikajwe n’urukundo.
Uyu munsi w’abakundana watangiye kwizihizwa bwa mbere muri 496, gusa mu Rwanda ho utangira kugira imbaraga cyane mu 1998. Uko imyaka yagiye ishira uyu munsi wagiye urushaho guhabwa agaciro cyane cyane n’abakiri bato biganjemo abanyeshuri bo muri Kaminuza.


text:
Burya n’ubwo abasore bose badateye kimwe, hari ibintu bahuriyeho nk’imyumvire n’imitekerereze rusange, bityo ibi bikaba ari ibintu byafasha umukobwa wifuza kuba uw’igikundiro ku mukunzi we, akabasha kunogera no kwishimirwa n’umusore bakundana ku buryo amwifuzaho kuba yamubera umufasha:
1.Hora iteka ufite impumuro nziza
Abasore burya n’ubwo atari ko bose bakunda kwitera imibavu ariko burya bakunda cyane umukobwa uhumura neza, umwe umusuhuza akamuhobera bamara gutandukana akumva aracyumva impumuro ye. Nk’inkumi ni byiza ko uzajya uzirikana kujya imbere ye cyangwa guhura nawe wikozeho rwose impumuro imeze neza, uzasanga iteka yifuza kuba kumwe nawe kandi nimunatandukana ntuzigera umuva mu bitekerezo.
2.Gerageza kugaragara neza uko ushoboye kose
Abasore burya bakururwa cyane n’ibigaragara kandi aba yumva yaterwa ishema no kugira umukunzi ugaragara neza, umwe azahura nawe ari kumwe n’inshuti ze ntagire ipfunwe ryo kuziratira ko ariwe mwamikazi w’umutima we. Iyiteho kandi ugaragaze isuku nk’umwari ubikwiye koko aho unyura abone ko uhanyurana umucyo.
Urugero hano nabaha, egera umukunzi wawe niba wenda akunda inzoga cyane, umubwire uti: “Uti ariko rata uri umusore mwiza! Nkunda uburyo ugira umurava n’ubwo akenshi uteshuka kubera inzoga” Nkubwije ukuri ko natanagira icyo abivugaho azaba aritaye mu gutwi kandi azumva ko akwiye kuba yazireka kugirango umushime.
3.Irinde gutuma afuha kandi umurwanire ishyaka
Kuba waba udaca inyuma umukunzi wawe ntibihagije, ukwiye no gukora ibishoboka ngo atagukeka akaba yagufuhira. Niba agukunda, yumva ko uri umukobwa n’abandi basore bifuza nk’uko nawe byagenze bityo akumva ko isaha n’isaha bagutwara. Uko umusore agukunda cyane niko arushaho kumva afite impungenge kuko aba yumva ufite agaciro gahambaye buri wese ukureba akubonamo. Kora ibishoboka byose rero ugabanye urukururano n’abandi basore, ugabanye gutaha amajoro cyane no kugira gahunda zidasobanutse kandi utanazimubwiye, mbese ukore ibishoboka byose ye kujya ahagarika umutima ko hari abandi mufitanye umubano wihariye.
4.Irinde kumuhoza ku nkeke no kumugaya buri gihe
Aha munyumve neza mwa nkumi mwe sinshaka kuvuga ko umukunzi wawe natakwitaho, nakora amafuti cyangwa ikindi kidahwitse utazamugaya, ahubwo icyo nshaka kuvuga hano ni uko uzabikorana ubwenge. Wowe uhera ku byiza bye ukajya umushima noneho ibyo atakoraga neza akabikora neza noneho agirango ashimwe aho kubikorera ko wamutonganyije.
5.Ikunde wowe ubwawe
Ntugakunde kubwira umukunzi wawe ibibi wibonaho, ngo umubaze ngo ariko ubu kuba narabyibushye cyane ntibikubangamira?…Nsigaye nanga ukuntu ngana, nsigaye narabaye igikara… Nonese numara kumwereka ko wowe ubwawe utikunze kandi utifitiye icyizere niwe uzakikugirira? Sigaho wiba umupfapfa, wowe wabyibuha, wananuka, uruhu rwawe rwahinduka, mwekere ko ukifitiye icyizere kandi wirinde kumwereka ibyo uzi nk’inenge kuri wowe kuko ushobora gutuma ahita ashishoza akanabaza abandi bamuvugira mu matwi ugasanga urisenyeye.
6.Menya kumutetesha
Gutetesha burya bibaho mu buryo bwinshi. Ni byiza ko uzirikana ko gushima ibyiza biri ku mukunzi wawe ari ingenzi cyane, ahita yumva ko ahantu akunzwe, ashimwa ntacyo yahanganya. Mwereke ko umuha agaciro kandi ko ari ingenzi cyane kuri wowe, umwereke ko akurutira byose kandi umurutisha bose, umwite utuzina tuzatuma koko yiyumva nk’udasanzwe kuri wowe.
7.Kunda inshuti ze
Niba umusore mukundana afite abasore bagenzi be ubona ko ari inshuti magara, ibuka ko bafite ibyo bahuriyeho kandi bashobora kuba baranamugiriye inama igihe yafataga umwanzuro wo kugusaba urukundo. Wihita uhubuka ngo werekane ko inshuti ze ntaho uhuriye nazo ahubwo ereka umukunzi wawe ko wubaha kandi ukunda inshuti ze ubigiriye we, bizatuma arushaho kugira ishema kandi n’ikibazo mwagirana cyose za nshuti ze zakuvugira neza ku mukunzi wawe igihe cyose waba warazisanzuyeho ukazereka ko koko uri umukobwa w’umutima.
8.Mwereke ko uzi guteka kandi wifuza kuzajya umutekera
Iki ni ikintu abakobwa badaha agaciro cyane ariko burya umusore wese aho ava akagera akunda umukobwa uzi guteka, akunda kuba yazagera aho atekerwa n’umugore, mbese ni ibintu bashyira imbere cyane. N’ubwo mwaba mutarabana rero, ntuzakore ikosa ryo kwakiriza umukunzi wawe ibiryo byatetswe n’umukozi. Nibiba ngombwa jya ureka abanze ahagere maze ushyashyane vuba umutekere; ibyo bihita bituma mu mutwe we atangira kwitekerereza nk’igihe waba umutekera mubana…
Aha n’abagore bumvireho, mbere yo kwibaza impamvu umugabo wawe yaryamana n’umukozi, banza wibaze impamvu buri gihe yajya yakirwa n’umukozi ku meza. Yego ntiwareka akazi, ariko kandi igihe utakoze ntuzigere uha umwanya umukozi ngo ateke, kandi no mu gihe cy’akazi nabwo jya wegera umugabo umubaze uti uyu munsi tugutekere iki mugabo mwiza? Nubimubaza azumva ko n’ubwo byatekwa n’umukozi aba yabibwirijwe na nyirabuja.
9.Mukunde nk’ufite uwo murushanwa
Bajya bavuga ngo abagore n’abakobwa bagira inzaratsi. Ibyo nanjye ndabyemera ko zibaho ariko izo nemera si ibyo byatsi n’ibipyuye amaso bindi ntazi, inzaratsi ni ugukunda umukunzi wawe nk’ufite uwo murushanwa, ukamugenera impano, ukajya umukorera utuntu mbese wumva ko nta wundi wabasha kutumukorera ndetse ko n’uwabigerageza atageza ahawe, uba umwifatiye rwose aragenda agatwarwa umutima we ukawigarurira wose uko wakabaye.
10.Mwereke ko umufuhira
Iyo tuvuze gufuha ntituba tuvuze gukabya. Niba rero umukunzi wawe umukunda, ibuka ko nyine hari n’inzindi nkumi zitabarika zimwifuza, umwereke ko ubizi ko ari mwiza kandi akurura abandi bakobwa, umwereke ko wababazwa no kumubona akundana n’undi mbese yumve ko nawe uzi ko afite igikundiro atari imbere yawe gusa ahubwo n’imbere y’abandi bakobwa.
11.Mukunde kandi ubyerekane
Muri iki gihe usanga abantu benshi bavuga ngo urukundo rw’ubu nta kigenda, ngo abakobwa b’ubu baratendeka n’ibindi nk’ibyo. Wowe rero mwereke itandukaniro ryawe n’abandi, wikwitwararika ngo wumve ko yazakureka ugaseba ahubwo mukunde, umuteteshe, umwereke ko ufite ishema rye mu bandi uzaba aribwo uharaniye ko atarota akureka. Nubikora neza azumva ko ntaho yagusiga ajya kandi yumve ko ntacyo yakuburanye yaba ajya gushaka.


text:
U RWANDA SI IGIHUGU KIGURISHWA
ITANGAZO RIGENEWE ABANYAMAKURU No ISH 2020/09/010/Kiny
Ku itariki ya 28 Gicurasi 2020 u Rwanda rwagiranye n’igihugu cya Leta Zunze ubumwe z’Amerika, amasezerano arebana na “status” y’ingabo zayo mu gihugu cy’amahanga, mu magambo ahinnye SOFA (Status of Forces Agreement). Nyamara ayo masezerano yagizwe ubwiru na Leta ya Kigali kugeza ubu ndetse ntiyigeze akurikiza inzira zemewe n’amategeko, harimo kuyamenyesha inteko ishinga amategeko ngo iyemeze no kuyatangaza mu igazeti ya Leta. Ibyo byatumye, Ishyaka Ishema, ku itariki ya 03 Kamena 2020, risohora itangazo rigenewe itangazamakuru No ISH 2020/06/006, dusaba abayobozi b’u Rwanda kudakomeza kugira ubwiru amasezerano igihugu kigirana n’ibindi bihugu by’amahanga kuko ubusanzwe yagombye kuba akorwa mu nyungu z’abenegihugu bose.
1. AYA MAZEZERANO U RWANDA RWAKORANYE NA LETA ZUNZE UBUMWE Z’AMERIKA ATEYE INKEKE.
A. UKO TWAMENYE IBIKUBIYE MURI AYA MASEZERANO
Ishyaka Ishema rimaze kubona ko amasezerano agizwe ubwiru, byaduteye inkeke maze dushaka kumenya ibiyakubiyemo. Twegereye abayobozi ba Leta zunze ubumwe z’Amerika tubagezaho impungenge zacu n’iz’Abanyarwanda bose muri rusange, ni bwo badutangarizaga ayo masezerano yanditse mu rurimi rw’icyongereza kandi akaba asinyweho n’impande zombi zayagiranye.
Nk’uko bigaragara, ayo masezerano ashyinguwe ku izina ry’ “Amasezerano n’izindi nyandiko mpuzamahanga, urutonde No 20-528, akaba afite umutwe ugira uti: “AMASEZERANO HAGATI YA GUVERINOMA YA LETA ZUNZE UBUMWE Z’AMERIKA NA GUVERINOMA YA REPUBULIKA Y’U RWANDA AGENA STATI Y’INGABO ZA LETA ZUNZE UBUMWE Z’AMERIKA MU GIHUGU CY’U RWANDA”.
B. IBIKUBIYE MURI AYO MASEZERANO YAGIZWE UBWIRU
v Muri macye ayo masezerano agamije gutuza ingabo z’Amerika ku butaka bw’u Rwanda akanazemerera kuhakorera ibikorwa by’ubwoko bwose nta genzura cyangwa indi nkomyi iyo ariyo yose. Ibi bikaba bihabanye n’itegekonshinga ndetse n’andi mategeko.
v Aya masezerano aha uburenganzira Minisiteri y’Ingabo ya Leta Zunze ubumwe z’Amerika:
- Kohereza ingabo n’abakozi bayo gukorera mu Rwanda nta ruhushya basabye, kwinjira no kwinjiza ibikoresho byabo, gusohoka no gusohora ibikoresho byabo nta sakwa ribayeho.
- Gutumiza no kohereza mu mahanga ibikoresho byose bifuza nta genzura cyangwa andi mananiza, hakoreshejwe inzira zose bashaka: iz’ikirere, ubutaka cyangwa amazi.
- Gushyiraho iminara ya Radiyo yigenga.
- Gusonerwa imisoro n’amahoro y’ubwoko bwose mu gihe bakiri mu mbibi za Repubukika y’u Rwanda, kugira ubudahangarwa bungana n’ubw’ abahagarariye ibihugu byabo.
- Kwambara gisirikare no kwitwaza intwaro igihe cyose bari mu kazi kabo, kandi mu gihe cyose bakorera ibyaha abatarebwa n’aya masezerano bakaburanishwa n’inkiko z’Amerika hanakurikijwe amategeko y’Amerika.
- Ko nihavuka andi makimbirane ayo ariyo yose ashingiye kuri aya masezerano batazigera bitabaza inkiko ahubwo bazayarangiza mu bwumvikane.
- Kuzibukira ibirego byose byaturuka ku gihombo, kwangiza, gukomeretsa cyangwa urupfu biturutse ku bakozi babo bari mu kazi.
v Ikibabaje kandi gikwiye gutera agahinda buri munyarwanda ukunda igihugu cye ni uko aya masezerano akubiye mu ngingo 16 zose nta na hamwe agaragaza inyungu u Rwanda rwo ruzayakuramo.
2. TURASANGA:
v Abategetsi ba RPF Inkotanyi bakomeje politiki yo gusuzugura rubanda, bahonyora amategeko, no gufata bugwate inzego z’igihugu bakazikoresha mu nyungu zabo gusa, zidafite aho zihuriye n’iza rubanda birengagije ingingo ya 167, igika cya mbere n’icya kane n’ingingo ya 170 z’itegeko nshinga ry’u Rwanda.
Naho ingingo ya 169 y’iryo tegeko, mu gika cya mbere igira iti:
“Birabujijwe gukora amasezerano mpuzamahanga yemera gutuza ingabo z’amahanga mu Gihugu”.
v Turasanga ibikubiye muri aya masezerano byambura igihugu cyacu ubusugire bwacyo kandi bikavogera bikabije n’uburenganzira bw’umwenegihugu;
v Aya masezerano abangamiye cyane umutekano w’igihugu ndetse n’uwa Akarere kose muri rusange;
v Aya masezerano agamije kugurisha u Rwanda mu buryo budasubirwaho;
v Amasezerano nk’aya abayobozi ba Repubulika ya mbere n’iya kabiri banze kuyasinya mu rwego rwo gusigasira inyungu rusange n’ubusugire bw’igihugu cyacu.
3. KUBERA IZO MPAMVU ZOSE
Turasaba Inteko Ishinga amategeko y’u Rwanda na yo gusuzumana ubushishozi aya masezerano, maze igategeka Guverinoma ya RPF guhita iyasesa byihuse kuko akocamye kandi adakurikije amategeko y’u Rwanda.
U RWANDA SI IGIHUGU KIGURISHWA.
Harakabaho Repubulika y’u Rwanda
Harakabaho ubutegetsi bukorera mu mucyo na Demokarasi
Harakabaho u Rwanda rwigenga
Bikorewe Montreal kuwa 13/09/2020
Nadine Claire KASINGE
Perezidante
Ishema Party


text:
YASUWE 24
Ikibazo cy’abana b’abakobwa basambanywa kimaze igihe cyumvikana hirya no hino mu gihugu, ababikoze bafatwa bakaburanishwa bahamwa n’icyaha bagafungwa, ariko hakaba n’abatoroka ubutabera. Ubuyobozi bw’Akarere ka Rutsiro buvuga ko iki kibazo kizwi ndetse kibahangayikishije.
Abo bana basambanywa, bahuriramo n’ingorane zitandukanye harimo no gutwara inda z’imburagihe. Imibare itangwa na Minisiteri y’Ubuzima igaragaza ko imibare y’abangavu baterwa inda z’imburagihe igenda izamuka uko imyaka ishira.
Mu mwaka wa 2016, abangavu basambanyijwe bagaterwa inda z’imburagihe mu gihugu hose bari 17,849, muri 2017 abangavu batewe inda z’imburagihe bari 17,337, muri 2018, umubare w’abangavu basambanyijwe bagaterwa inda wariyongereye ugera ku 19,832, mu gihe imibare y’abasambanyijwe bagaterwa inda hagati y’ukwezi kwa Mutarama na Kanama 2019 bari 15,656.
Ubuyobozi bw’Intara y’Iburengerazuba bugaragaza ko kuva muri Mutarama kugeza mu Ugushyingo 2020, Abangavu basaga 1,500 bari bamaze gusambanywa bakanaterwa inda inda muri iyi ntara nkuko byagaragajwe mu bushakashatsi bwakozwe n’Umuryango Pro-femmes/Twese hamwe.
Ayinkamiye Emerance, Umuyobozi w’Akarere avuga ko iki kibazo kizwi ndetse kibahangayikishije nk’uko gihangayikishije Igihugu cyose muri rusange.
Ayinkamiye Emerance ati “Iki kibazo kirazwi ndetse natwe ubwacu kiraduhanayikishije nk’uko Igihugu cyose gihangayitse, Abana barimo guterwa inda ku bwinshi, urebye kuva umwaka wa 2021 watangira tumaze kubarura abarenga ho gato 140 basambanyijwe bakanaterwa inda, turimo kureba uko twakaza ingamba kuko usanga ahenshi hari amakimbirane yo mu miryango bikaba intandaro, ndetse mu bigo by’amashuri dukomeje ubukangurambaga.”
Ayinkamiye akomeza yihaniza Abagabo bubatse ingo zabo bashyirwa mu majwi mu gusambanya abangavu, kugira ngo abo bangavu nabo babashe kugira ejo hazaza heza.
Ayinkamiye akomeza avuga ko ikibazo cyo gutanga amakuru ku gihe kikiri imbogamizi, kugira ngo abashyirwa mu majwi babashe gutabwa muri yombi.
Impuzamiryango yita k’Uburenganzira bwa Muntu CLADHO isaba Ababyeyi gufata iki kibazo nk’ikibazo gikomeye aho kugifata nk’ikibazo gisanzwe.
Murwanashyaka Evariste, Ushinzwe gahunda muri CLADHO yagize ati “Ababyeyi bakwiriye gufata iki kibazo cyo gusambanya Abana nk’ikibazo gikomeye aho ku kibona nk’ikibazo gisanzwe, bakarushaho kwegera Abana, bakabaganiriza no kubaha impanuro cyane cyane zijyanye n’ubuzima bw’imyororokere, ndetse Ababyeyi bakarushaho kuba ijisho ry’umwana.”
Nk’Impuzamiryano CLADHO isaba Akarere ka Rutsiro kurushaho gukaza Ubukangurambaga bugera ku mudugudu, no gukurukirana abakora icyi cyaha cyo gusambanya abana bagashyikirizwa ubutabera.
Murwanashyaka Evariste asanga impamvu imibare y’Abangavu basambanywa bakanaterwa inda intandaro ari ukudoka kw’ababyeyi ku nshingano bafite ku bana, no kubura ubunyangamugayo ku bagabo bahohotera abana ndetse hakabaho no kutanyurwa kw’abana imbere y’ibishuko byinshi bibugarije.
Mu karere ka Rutsiro imibare y’Abangavu basambanywa bakanaterwa inda yiganje mu mirenge ya Mushonyi, Rusebeya, Boneza na Mushubati, aho muri Mushubati haza n’ubwiganze bw’umubare w’Ubuharike ku bashakanye.


text:
Uyu Murenge wabaye uwa mbere muri gahunda y’ubukangurambaga bw’Umudugudu utarangwamo icyaha. Kuri uyu wa Gatanu ni bwo bashyikirijwe ibikoresho bitanga ingufu zikomoka ku mirasire y’izuba byahawe imiryango idafite umuriro w’amashanyarazi.
Umunyamabanga Nshingwabikorwa w’Intara y’Iburasirazuba, Dr Nyirahabimana Jeanne, yavuze ko bagifite abaturage benshi batarashobora kubona amashanyarazi, ari na yo mpamvu ubuyobozi bwahisemo kubaha ibikoresho by’imirasire y’izuba mu rwego rwo kubashimira uruhare bagira mu kurwanya ibyaha.
Ati “Turifuza ko buri muturage agira amashanyarazi mu rugo rwe, aho bidashoboka rero dukoresha imirasire y’izuba ariko igihe bizashoboka ko amugeraho nayo tuzayamuha.”
Yavuze ko ubu bukangurambaga bugamije gushyira mu bantu ishyaka ryo guharanira ko aho batuye nta byaha byaharangwa, kandi ko ubu bukangurambaga buzakomeza, abitwaye neza bakabishimirwa.
Bamwe mu baturage bahawe amashanyarazi bashimiye Leta ku kuba ibafashije kuva mu icuraburindi, biyemeza gukomeza kurwanya ibyaha aho batuye.
Bagiruwubusa Alexandre utuye mu Mudugudu wa Kabeza, Akagari ka Nyacyiga mu Murenge wa Karama, yagize ati “Ndashima Leta y’ubumwe ku byiza by’iterambere imaze kutugezaho. Yaduhaye inka, ubu abana baranywa amata, none bakurikijeho kuduha amashanyarazi turishimye cyane kandi turizera ko ibi bikorwa bizadufasha mu iterambere.”
Yavuze ko iki gihembo bagikesha kuba bararwanyije ibiyobyabwenge, abaturage bari mu burembetsi bahabwa akazi none ubu nta muturage ukiijandika muri ibi byaha.
Umurenge wa Karama uhana imbibi na Uganda, hakaba harakundaga kwinjirira ibiyobyabwenge na magendu ariko abaturage bafatanyije n’ubuyobozi bashyizeho gahunda yiswe “imboni z’umutekano” zishinzwe guhangana n’ibi byaha.
Muri uyu Murenge kandi hashyizweho uburyo bwiswe “radio y’Umudugudu”, aho ubuyobozi bwifashisha indangururamajwi ziri mu midugudu yose y’Umurenge mu gutambutsa ubutumwa bugenewe abaturage.
Uretse iyi mirasire y’izuba yashyikirijwe abatuye uyu Murenge, uyu Murenge wanashyikirijwe igikombe, icyemezo cy’ishimwe ndetse n’ibihumbi 200 Frw.


text:
Umunsi kuwundi mukazi kacu usanga dufungura amakarito, ariko kandi benshi muritwe usanga ayo makarito tuyafungura ntacyo twitayeho, rimwe na rimwe bikadutera ibihombo kandi byose biturutse ku kudasobanukirwa n’ibyanditseho mbere yo gufungura. Ikirahure kimenetse, imyambi ireba hejuru, ndetse n’ibindi utaruzi, tugiye kukwereka icyo bisobanura muriyi nkuru.
Utwambi tubiri tureba hajuru: iyo ikarito iteretse neza utu twambi tuba tureba hejuru, n’ukuvuga ko nubona tureba hasi uzamenyeko uyiteretse muburyo butari bwo. Utu twambi rero ubusanzwe nitwo bita “This side up” utu twambi tukwereka icyerecyezo ugomba guterekamo ikarito ndetse uko byagenda kose tugomba kureba hejuru ikarito waba uyitwaye cyangwa iteretse hasi. Ibi n’ukurinda umutekano w’ibiri mu ikarito kuko iyo tureba hasi cyangwa hirya biba bivuze ko ikiri mu ikarito gicuritse kandi gishobora kwangirika.
Umutaka uri mu mvura: nubona ikarito iriho umutaka n’ibitonyanga by’imvura nta kabuza uzamenye ko ibiri muriyo karito bizirana n’amazi. Iki kimenyetso ubusanzwe kitwa “keep dry” ntiwemerewe kubinyagiza cyangwa se ngo ubishyire aho bishobora guhura n’amazi. Ukwiye kugitereka ahantu humutse kubw’umutekano wibyo waguze.
Ibiganza bibiri bibumbatiye ikarito: mu cyongereza iki nicyo bita “handle with care” ngo gifate (giterure) witonze. Nubona ikarito iriho iki kimenyetso uzamenye ko ibirimo byangirika kuburyo bworoshye, bityo ko ugomba kubiterurana ubwitonzi.
Ikirahure kimenetseho: ntigitandukanye nicyo hejuru tumaze kubona, kuko iki nacyo gisobanura ko ibintu biri mu ikarito iriho iki kirahure, bimeneka kuburyo bworoshye. Amakarito arimo ibirahure, ibyuma by’ikoranabuhanga, ndetse n’ibindi bintu byoroshye kwangiza, byose biba biriho aka kamenyetso.
Umuntu uri guterura: kuriki kimenyetso bigoye kugisobanukirwa cyane, ariko nanone ujye ubanza witondere neza ikimenyetso ndetse usobanuze niba utabizi. Uyu muntu urimo guterura ikarito, ubona neza ko ku mugongo we hariho udukoni dutatu tumeze nk’utwerekana kuvunika. Icyo bivuze rero nuko ibintu biri muriyo karito bisaba umuntu urenze umwe kubiterura, byanaba ngombwa hakitabazwa imashini ziterura imizigo. Bashobora kubishyiraho kuko biremereye cyangwa bigaterwa n’imiterere y’ikiri mu karito ariko ukwiye kumenya ko ukeneye ubufasha mu kubiterura.
Nubwo tutabivuze byose muriyi nkuru, twizeye neza ko hari byinshi usobanukiwe. Ushobora kandi kuzasanga ibimenyetso birenze kimwe ku ikarito imwe, biba bivuze ko ibiri muriyo karito birebwa n’amabwiriza y’ibimenyetso byose twagusobauriye.
Hari ibindi byakuyobeye ushaka kumenya watwandikira tukagufasha kubishakisha, tukazabikugezaho.


text:
YASUWE 115
Abaturage batuye mu bice bitarimo ibikorwaremezo biborohereza ubuhahirane, baratabaza ubuyobozi busa nk’aho bwabatereranye. Ibi babivuze nyuma yuko hari bimwe mu bikorwaremezo (Ibiraro) bihuza imirenge y’akarere ka Rutsiro, ndetse harimo n’ibihuza aka karere n’uturere bihana imbibe bimaze imyaka byaragiritse byarabuze gisana. Ubuyobozi bw’akarere buvuga ko ibiraro bafite byangiritse ari byinshi kuruta ibyo twabashije kugeraho, kuko bafite ibiraro bikeneye gusanwa birenga 50 muri byo bakaba bamaze kubaka ibisaga 3 gusa.
Bamwe mu baturage batuye mu murenge wa Mushubati, akagari ka Sure baratabaza Ubuyobozi bw’akarere ngo bubafashe bubasanire ikiraro kibahuza n’akarere ka Karongi, kuko mu gihe kitageze ku kwezi cyangiritse hari Umugore byatumye umugezi wa Muregeya Umwambura ubuzima.
Iki kiraro giherereye mu kagari ka Sure, ahazwi nko mu Musaho, Umurenge wa Mushubati, akarere ka Rutsiro, aho cyabahuzaga n’akarere ka Karongi, Umurenge wa Rubengera akagari ka Mataba, uyu mugore cyambuye ubuzima yari agiye kurema isoko rya Kibirizi.
Mu bindi biraro bimaze imyaka myinshi byarangiritse harimo icy’umugezi wa Koko gihuza Umurenge wa Gihango nuwa Musasa muri aka karere, aho iki kiraro kimaze umwaka urenga cyarangiritse kikaba cyarahagaritse imigenderanire, ndetse cyongera umubare w’abagore babyarira mu ngo, kuko ababonagga serivisi y’ubuzima ku kigo nderabuzima cya Ruhingo baturutse muri Musasa bahitamo kubyarira mu ngo aho gukora urugendo rw’amasaha n’amasaha.
Iki kiraro iyo ukigezeho imvura yaguye abana benshi bagikoreshaga bajya ku ishuri muwundi murenge bahitamo gukiza amagara ishuri bakarisiba, kandi ubuyobozi iki kibazo burakizi ariko ntakintu bigeze bagikoraho.
Uyu mugezi wa Koko ufite ibiraro byinshi byangiritse, kuko n’abaturage bo mu murenge wa Ruhango n’uwa Murunda bawambuka bavuga ko batewe inkeke no kuwambuka imvura yaguye bajya kurema Isoko rya Gisiza, kuko ubuzima bwabo buba buri mu kaga kubera ko banyura hasi mu mugezi kubera ko ibiraro byariho byangiritse ntibisanwe. Aba baturage bavuga ko ibyariho bari barabyubakiwe na Paruwasi ya Murunda, ariko byakwangirika Ubuyobozi ntibwongere kubisana.
Iyo uvuye murunda ujya Kirwa ho ni amateka, kuko naho ibiraro byaho byangiritse bikabije ntibisanwe.
Iyo uvuye mu murenge wa Kigeyo mu murenge wa Mushonyi, unyuze mu I Santere ya Nkora, ikiraro cya Nkora nacyo ni kimwe mu biri mu marembera, tutibagiwe ikiraro gihuza Umurenge wa Mushonyi na Boneza ku kiraro cya Rugamba cyo kimaze imyaka irenga 3 cyarangiritse nta gisanwa.
Ayinkamiye Emmerance, Umuyobozi w’akarere ka Rutsiro yemereye rwandanews24 aya makuru y’uko akarere ayobora gafite ibibazo uruhuri byo kutagira ibiraro byorohereza abaturage ubuhahirane.
Ayinkamiye Emmerance ati “Ibibazo by’ibiraro dufite byinshi birenze ibyo muzi, twagize ikibazo cy’imvura nyinshi mu myaka ishize hangirika ibiraro birenze 50, kuri ubu uko ubushobozi bubonetse tugenda twubaka ibiraro, ndetse no muri iyi ngengo y’imari twujuje ibiraro 3.”
Ibiraro byose byangiritse twabikoreye urutonde tugenda duhera ku bibabaje kurusa ibindi bitewe n’amafaranga yabonetse.
Ku kiraro cyo ku mugezi wa Koko gihuza Umurenge wa Gihango na Musasa, hari Kampani twasinyanye amasezerano igomba gukora uriya muhanda kuko uzaba urimo na Kaburimbo, ariko mu ishyirwamubikorwa havutsemo ibibazo by’amategeko bidindiza itangira ryawo, abaturage turabasaba kwihangana kuko natwe ibibazo turabizi ariko ubushobozi ntibutwemerera guhita tubikemura.
Ayinkamiye abajijwe igihe bizafata ngo uyu muhanda utangire kubakwa, yavuze ko amasezerano bamaze kuyasinya mu kwezi kwa gatandatu 2020, ariko byarangiye batumvikanye k’ubugari bw’umuhanda, ariko agatanga icyizere ko imirimo iratangira vuba.
Mu karere ka Rutsiro ibiraro byabashije kubakwa harimo igihuza aka karere n’aka Karongi, giherereye mu murenge wa Mukura cyuzuye gitwaye akayabo k’ingengo y’imari ingana n’amafaranga y’u Rwanda 136,373,402.


text:
Ikoranabuhanga mu burezi rizanoza imikoreshereze y’integanyanyigisho nshya
Yanditswe na MUGISHA BENIGNE
Abarezi 113 basanzwe bigisha isomo ry’ikoranabuhanga mu mashuri yabo bakomoka mu turere 11 tw’igihugu bari mu mahugurwa y’iminsi itatu agamije kubafasha guhugura no gukangurira bagenzi babo gukoresha za ‘Smart classroom’ ziri mu bigo byabo. Bizagira uruhare mu gutuma hanozwa imyigishirize y’integanyanyigisho nshya.
Umuyobozi Mukuru w’Ikigo k’igihugu cy’uburezi (REB), Dr Ndayambaje Irenee yagize ati “Ikifuzo dufite ni uko ikoranabuhanga rihindura isura y’Uburezi mu gihugu cyacu, abarimu n’abanyeshuri bagomba kwifashisha ikoranabuhanga mu masomo yose, ibyo bizadufasha kunoza imikoreshereze y’integanyanyigisho nshya ishingiye ku bushobozi (CBC) yatangiye gukoreshwa mu gihugu cyacu”.
Kugeza ubu REB imaze kugeza ku bigo bisaga 537 ibikoresho by’ingenzi kugira ngo isomo iryo ari ryo ryose ritangwe hakoreshejwe ikoranabuhanga. Ibikoresho bimaze gutangwa ni mudasobwa 100 kuri buri kigo k’ishuri, internet, projector hamwe n’amasomo agomba kwigishwa.
Dr Ndayambaje anenga abayobozi b’ibigo bagaragaye ko bigengesera mu gukoresha mudasobwa z’ishuri ngo zitagira ikibazo bakazibazwa cyangwa se ngo zitabura, ibyo bigatuma batazikoresha namba, ahubwo zikabikwa nk’amata y’abashyitsi.
Ati “Iyi myumvire igomba guhinduka, bityo mudasobwa zigakoreshwa mu kwimakaza ikoranabuhanga mu Burezi, isura y’ikoranabuhanga mu Burezi iguhinduka.”
Umwe mu bitabiriye amahugurwa, Kuzirikana Joyeuse wigisha mu rwunge rw’amashuri rwa Rusanze mu karere ka Musanze yagize ati “Nta bwo twajyaga twemerera bagenzi bacu kwifashisha izi mashini kubera ko cyaziraga, ariko ubu turatangira kuzibaha ngo bazikoreshe kuko bigaragara ko urugendo rw’ikoranabuhanga rugeze kure”.
Ikibazo k’ingenzi kigaragazwa n’abarezi ni uko abarimu batagira mudasobwa zabo bwite kandi bagomba kuzifashisha mu gihe cyo gutegura amasomo.
Aha ngo barasaba ko bibaye ibishoboka umwarimu yatizwa mudasobwa nk’uko ashobora gutizwa n’ibindi bikoresho by’ishuri, nk’ibitabo n’ibindi, ariko akamenya ko agomba kubifata neza. Ikifuzo ni uko buri mwarimu atunga mudasobwa ye bwite.
Nyuma y’iki kiciro cya mbere cy’aya mahugurwa, abarimu bigisha mu mashuri yose afite ibikoresho bya ‘Smart classroom’ bazatangira umurimo wo guhugura bagenzi babo babifashijwemo n’abakozi ba REB bafite mu nshingano zabo ikoranabuhanga mu burezi.


text:
Ngoma: Abaturage bizigamiye miliyoni zisaga 622 mu bimina
Yanditswe na MANISHIMWE NOËL
Abaturage bo mu karere ka Ngoma, barashimirwa ubwitabire buri ku rwego rwo hejuru bagaragaje muri gahunda yo kwizigamira, aho mu mwaka ushize wa 2017 babashije kwizigamira amafaranga y’u Rwanda 622 464 759.
Ubuyobozi bw’umuryango ‘Care Interanational’ mu Rwanda usanzwe ukora ibikorwa byo gushishikariza abaturage kwizigamira, buvuga ko bushima intambwe abatuye Akarere ka Ngoma bamaze gutera mu kubitsa no kugurizanya, binyuze mu matsinda azwi nk’ibimina bya Care.
Imibare iherutse gushyirwa ahagaragara n’ubuyobozi bw’uyu muryango, igaragaza ko umwaka wa 2017 washize abaturage basaga ibihumbi 22 bamaze kwitabira iyi gahunda yo kwizigamira mu bimina 805 bibarirwa muri aka karere, kandi ngo bikora neza cyane kuko ababyitabiriye bose bahamya ko byabahinduriye ubuzima.
Agaragaza isura y’imikorere y’ibimina bya Care mu Karere ka Ngoma, Niyitegeka Pascal, ushinzwe ishami rya ‘Power Africa’ muri ‘Care Interanational Rwanda’, yagaragaje ko bashimira ubuyobozi bw’Akarere ka Ngoma n’abaturage, ku bw’imbaraga bashyize mu kwitabira izi gahunda zo kwizigama binyuze mu matsinda.
Yagize ati “Kugeza ubu mu mirenge 14 igize Akarere ka Ngoma harimo amatsinda ya Care akora neza 805 yo kuzigama no kugurizanya, arimo abanyamuryango 22 540, bahura buri cyumweru bakaganira kuri gahunda zo kubateza imbere, kandi bakazigama mu bushobozi bwabo.”
Binyuze mu bumenyi n’amahugurwa bahabwa, abasaga ibihumbi 17 bari abo mu byiciro by’abatishoboye mu karere ka Ngoma, bamaze kugira ubumenyi bwisumbuye mu gucunga neza amafaranga, yaba make na menshi babasha kunguka, kugira ngo babashe kwiteza imbere.
Niyitegeka agaragaza uburyo ubwizigame mu matsinda umwaka wa 2017 warangiye buhagaze mu karere ka Ngoma, yagize ati “Kugera mu kwezi kwa 12, aya matsinda yari amaze kugira ubwizigame bw’amafaranga 622 464 759.
Kubera ko bizigama, barangiza bagakoresha n’inguzanyo zivuye mu bigo by’imari, mu gihe cy’umwaka umwe bafite inguzanyo zingana na miliyoni 506 bari gukoresha mu bikorwa byo kwiteza imbere.”
Muri ya matsinda 805 kandi, habarurwamo amatsinda 782 akorana n’ibigo by’imari biciriritse, kuko 67% by’abanyamuryango b’ibimina bya Care bose mu karere ka Ngoma bafite konti muri za SACCO, ku buryo ubwizigame bw’abanyamuryango bukomeza gufasha mu gucuruza amafaranga.
Abanyamuryango b’ibimina bya Care baganiriye n’Imvaho Nshya bagaragaza ko bishimira ko batangiye kwizigamira mu myaka itandukanye kuva mu myaka ya 2014, kugeza ubu bakaba bamaze kugera ku iterambere bishimira.
Abenshi bagaragaza ko babashije kwigurira amatungo yiganjemo ihene n’inka, abandi bagura amasambu, bakora ubucuruzi buciriritse n’ibindi bitandukanye, bibinjiriza amafaranga binyuze mu nzira nziza.
Nyiransengimana Chantal wo Kagari ka Nyamagana yagize ati “Twatangiye twizigama igiceri k’ijana gusa buri cyumweru, aho agwiriye nguza ibihumbi 45, ngura ifumbire n’imbuto y’ibigori, ndahinga nkuramo ibilo 1500.
Inguzanyo narayishyuye, inyungu y’amafaranga ibihumbi 235 nguramo inyana y’inzungu, icyo gihe hari mu 2016, ariko ubu iyo mbaze mbona ibyo maze kugeraho bibarirwa muri miliyoni n’igice, kandi turakomeje.”
Umuyobozi wa ‘Care International’ mu Rwanda Bena Musembi yabwiye Imvaho Nshya ko yishimiye cyane iterambere abatuye Akarere ka Ngoma bagaragaza ko bamaze kugeraho bakesha kuzigama no kugurizanya binyuze mu matsinda.
Ati “Nashimye cyane impinduka mu iterambere rimaze kugerwaho n’abagore benshi n’abagabo, binyuze mu matsinda twashyizeho. Mu by’ukuri igishimishije cyane ni uko abaturage bagaragaza ko babashije kwigira no kwihaza mu miryango yabo, no kwiteza imbere, korora, kwishyura ubwisungane mu kwivuza.”
Hakuzwimana Gedeon, Umukozi w’Akarere ka Ngoma ushinzwe ibikorwa by’abafatanyabikorwa, yashimiye uruhare ibimina bimaze kugira mu iterambere ry’abaturage.
Ati “Aya matsinda y’ubwizigame, abaturage ubwabo batanga ubuhamya bakavuga ko n’imiryango yabo yari yarasenyutse kubera ubukene ubu yasubiranye kuko yamaze gukira, kandi iyi gahunda yo gutoza abaturage kuzigama n’Akarere kayishyizemo imbaraga kugira ngo bigere kuri benshi”.


text:
Ibyo ni nk’ibya wa mugani ngo “Kwambara ikirezi ntumenyeko cyera”. Amoko y’ibisiga n’inyoni byuzuye hirya no hino mu gihugu burya bikurura abantu bagaturuka imihanda yose y’Isi baje kubireba mu gihe benebyo bashobora kuba batabizi.
Imiterere ya Spur-winged goose
Iki gishuhe kiboneka muri Afurika mu gice cyo munsi y’ubutayu bwa Africa. Spur-winged goose igice kinini cy’umubiri wayo hasa n’umukara n’akabara k’icyatsi kibisi gashashagirana gusa mu maso ni umweru kandi no ku mababa hagaragaraho ibara ry’umweru.
Ahandi hagaragara ibara ry’umweru ni ku gice cyo ku nda. Ikigore kiba gitandukanye n’ikigabo bitari mu ngano gusa ahubwo no mu kugira ibara ry’umutuku n’agashyundu aho umunwa utereye. Umunwa w’iki gishuhe n’amaguru bijya gusa n’umutuku.
Spur-winged goose y’ikigabo ishobora kugira uburemere bw’ibilo 10 nubwo hamwe na hamwe zishobora kugira ibiro bitanu, mu gihe iki gishuhe kiguruka ku muvuduko mwinshi gishobobora kugenda kilometero 142 ku isaha (142km/h).
Spur-winged goose iba ahantu hameze hate?
Ibi bishuhe bishobora kuboneka ahantu h’umukenke hari n’ibiyaga, ku migezi, mu bishanga, ahantu haje amazi bitewe n’umwuzure. Mu gice cya Afurika y’Uburasirazuba ibi bishuhe bishobora kugaragara ahantu h’ubutumburuke bwa metero 3000.
Mu Rwanda turacyafite amahirwe yo kuba tukibasha kubona izi nyoni mu bice bimwe na bimwe. Muri Kigali ibi bishuhe bishobora kuboneka mu Gatsata by’umwihariko mu gitondo, i Masaka ku Nyange Industries ibi bishuhe ushobora kubibona bishaka ibyo kurya cyangwa biguruka.
Ku kiraro cy’Akagera ibi bishuhe bigaragara binyura mu kirere. Rwandex na ho ibi bishuhe biraboneka mu gihe wahageze mu masaha yabyo yo gushaka ibyo kurya (mu gitondo bitarenze saa tatu cyangwa ni mugoroba guhera saa cyenda).
Spur-winged goose itungwa n’iki?
Spur-winged goose mbere na mbere itungwa n’ibimera byo mu mazi, utubuto, ibihingwa harimo: ibijumba, umuceri, ibigori, amasaka, amashaza, ibirayi, uburo, gusa rimwe na rimwe ishobora kurya amafi mato, ibinyamujonjorerwa n’udusimba duto. Spur-winged goose ifatwa nk’igishuhe kigira uburozi bitewe no kurya agasimba gato kitwa blister beetles.
Imyororokere ya Spur-winged goose
Imyororokere ya Spur-winged goose igenda itandukana bitewe n’agace runaka. Ibi bishuhe iyo biherereye mu majyaruguru ya Afurika byororoka hagati y’ukwezi kwa Kanama kugera mu Ukuboza.
Ibi bishuhe iyo biherereye mu Burasirazuba bwa Afurika byororoka kuva muri Mutarama kugera muri Kamena. Iyo ibi bishuhe biba muri Afurika y’Amajyepfo byororoka kuva mu Ukwakira kugera muri Gicurasi.
Ikigore gitera amagi 7-14 ndetse iminsi yo kuyararira ni 30-31. Hari ubwo mu cyari kimwe habonekamo amagi 27 ariko aba yatewe n’ibishuhe byinshi by’ibigore bihuriye ku kigabo kimwe.
Mu gihe cyo kurarira, ikigore gishobora kuva mu magi mu gitondo na ni mugoroba kandi iyo kivuye mu magi gisiga kiyatwikiriye kugira ngo akomeze gushyuha.
Imishwi mito iyo ikimara guturagwa ihita iva mu cyari kandi ikitabwaho na nyina gusa. Imishwi imaze iminsi 85 iba imaze kumera amababa kandi iba iri hafi kumenya kuguruka neza kuko iyo imaze iminsi 100 iba izi kuguruka neza cyane.
Spur-winged goose ibayeho ite muri iki gihe?
Spur-winged goose ni inyoni yo mu bishanga byo muri Afurika. Ibyo birumvikana ko ikibazo nyamukuru ibi bishuhe birimo guhura nacyo ni ukubura aho kuba bitewe no kwangizwa kw’ibishanga kubera impamvu zitandukanye.
Ikindi kibazo ibi bishuhe bihura nacyo ni uko muri Nigeria babihiga mu buryo bunyuranyije n’amategeko ndetse bakabicuruza kugira ngo bakoremo imiti gakondo.
Spur-winged goose ni imwe mu nyoni zirengerwa n’amasezerano yita ku nyoni ziba mu mazi zambukiranya imipaka ya Afurika na Aziya yitwa Agreement on the Conservation of African-Eurasian Migratory Waterbirds (AEWA).